Malaysia dan Turkiye Jalin Kerjasama Industri dan Teknologi

Ankara  – Kumpulan Industri-Kerajaan bagi Teknologi Tinggi Malaysia (MIGHT) dan Turkish Aerospace Industries Inc. (TAI) hari ini memeterai komitmen kerjasama bagi penggalakan pembinaan kapasiti dan keupayaan bersama dalam industri dan teknologi antara Malaysia dengan Turkiye melalui pemeteraian Surat Niat kedua-dua organisasi.

Majlis pemeteraian itu berlangsung di Istana Presiden, Ankara dan disaksikan oleh Perdana Menteri Malaysia, YAB Dato’ Sri Ismail Sabri Yaakob dan Presiden Republik Turkiye, TYT Recep Tayyip Erdogan.

Terdahulu, YAB Dato’ Sri Ismail Sabri Yaakob mengadakan lawatan ke TAI yang merupakan Pusat Kecemerlangan Turkiye bagi reka bentuk, pembangunan dan pemodenan pesawat udara, sistem kenderaan udara tanpa pemandu (UAV) serta subsistem satelit dan angkasa lepas.

TAI telah membuka pejabat kejuruteraan dan reka bentuk di Cyberjaya yang kini menempatkan sebanyak 20 orang jurutera Malaysia.

Syarikat pertahanan dan aeroangkasa terbesar di Turkiye itu turut komited untuk melatih dan menempatkan 100 orang jurutera tempatan dalam masa terdekat.

Menteri Sains, Teknologi dan Inovasi, YB Dato’ Sri Dr. Adham Baba yang turut hadir mengiringi YB Perdana Menteri pada sesi lawatan tersebut menyatakan sokongan Kementerian Sains, Teknologi dan Inovasi (MOSTI) terhadap jalinan kerjasama antara agensi di bawahnya, MIGHT dan TAI.

“MOSTI percaya bahawa elemen terpenting dalam memastikan transformasi Malaysia ke arah negara berteknologi tinggi adalah dengan mengeratkan kerjasama dan menyelaras model perniagaan bagi menerokai teknologi baharu,” katanya.

Sementara itu, Pengerusi Bersama (Industri) MIGHT, Tan Sri Dr. Ahmad Tajuddin Ali menekankan bahawa perkongsian berterusan antara TAI dengan Malaysia yang dimudahkan oleh MIGHT  menggalakkan pemindahan pengetahuan dalam bidang UAV, angkasa dan pesawat kepada pakar Malaysia daripada pelbagai agensi dan industri.

Tambah beliau, kerjasama itu mampu menjadi pemangkin kepada Malaysia dalam pengeluaran produk berteknologi tinggi negara, seterusnya mengurangkan kebergantungan pada perolehan asing dalam bidang strategik seperti pertahanan dan keselamatan. Hal ini juga merupakan satu langkah yang tepat dalam merealisasikan aspirasi Malaysia untuk memulihkan penguasaan dalam pembangunan teknologi di pasaran global.


Penipuan Pakej Haji Furada

Untuk mendapatkan maklumat terkini, ikuti kami melalui Telegram

Kuala Lumpur – Kementerian Pelancongan, Seni dan Budaya Malaysia (MOTAC) memandang serius dan prihatin terhadap penipuan Pakej Haji Furada oleh sebuah agensi pelancongan terhadap rakyat Keluarga Malaysia yang terkandas di KLIA yang dikongsikan semalam.

Berdasarkan semakan MOTAC, agensi pelancongan tersebut memiliki lesen dengan MOTAC. Pasukan penguatkuasaan MOTAC juga memantau dan menemu bual wakil syarikat di KLIA semalam dan dimaklumkan sekiranya bakal jemaah tidak mendapat penerbangan seperti yang dijadualkan, wang akan dikembalikan secara berperingkat dan pasport dipulangkan.

Di samping itu, sekiranya rakyat Malaysia menjadi mangsa dalam kes tersebut tidak memperoleh wang semula seperti yang dijanjikan, mereka dinasihatkan agar membuat laporan polis di Balai Polis Main Terminal Building (MTB) KLIA atau mana-mana balai polis berdekatan.

Para jemaah juga diminta membuat aduan rasmi kepada pihak MOTAC melalui Sistem Pengurusan Aduan Awam (SISPAA), MOTAC di pautan https://motac.spab.gov.my dan Tribunal Tuntutan Pengguna Malaysia (TTPM) di https://ttpm.kpdnhep.gov.my/portal/home bagi pemulangan wang. Dokumen yang perlu disertakan dalam SISPAA MOTAC adalah seperti berikut:

MOTAC akan membuat siasatan sewajarnya tehadap syarikat di bawah Seksyen 8(1)(d), Akta Industri Pelancongan 1992 [Akta 482] kerana menjalankan perniagaan mengikut cara yang memudaratkan kepentingan orang awam, industri pelancongan atau ekonomi negara, dan sekiranya didapati bersalah, syarikat boleh digantung atau dibatalkan lesen.

Orang awam dinasihatkan agar sentiasa peka terhadap pemakluman rasmi daripada Kementerian Pelancongan, Seni dan Budaya Malaysia/agensi berkenaan dan membuat pengesahan terlebih dahulu terhadap apa-apa pakej yang ditawarkan oleh agensi pelancongan demi memastikan hak pembeli terpelihara dan mengelakkan kes penipuan.

Kementerian Pelancongan, Seni dan Budaya Malaysia juga akan terus memantau perkara ini dan akan mengambil tindakan sewajarnya di bawah Akta Industri Pelancongan 1992 [Akta 482].


Pindaan Pengoperasian Potongan Cukai 2% oleh Syarikat Pembayar Mulai Julai 2022

Cyberjaya – Lembaga Hasil Dalam Negeri Malaysia (HASiL) memaklumkan bahawa perubahan pengemukaan bayaran potongan cukai 2% secara pentadbiran oleh syarikat
pembayar kepada ejen, pengedar atau pengagih (EPP) mulai Julai 2022 adalah seperti yang berikut:

(a) Syarikat pembayar perlu membuat potongan cukai 2% kepada EPP bagi setiap transaksi potongan secara terkumpul mengikut bulan; dan

(b) Amaun potongan cukai 2% berkenaan hendaklah diremitkan kepada Ketua Pengarah Hasil Dalam Negeri (KPHDN) selewat-lewatnya pada hari terakhir bulan berikutnya.
Contoh:

(c) Syarikat pembayar dikehendaki mengemukakan Borang CP107D – Pin 2/2022 dalam bentuk PDF dan Lampiran CP107D(2) dalam format Excel secara e-mel mengikut pusat bayaran seperti yang di bawah sebelum pembayaran dibuat. Pengemukaan borang dan lampiran secara e-mel adalah perlu bagi bayaran di kaunter bayaran atau secara pos.

Contoh:
Sekiranya e-mel dihantar ke Pusat Bayaran Kuala Lumpur, pembayaran boleh dibuat di Pusat Bayaran Kuala Lumpur sahaja.

(d) Syarikat pembayar hendaklah mengemukakan salinan e-mel penghantaran Borang CP107D – Pin 2/2022 dan Lampiran CP107D(2) semasa membuat bayaran, untuk pengesahan dan semakan oleh pusat bayaran sebelum resit dikeluarkan.

(e) Pastikan bilangan penerima, jumlah potongan cukai 2% dan nombor cek di Borang CP107D – Pin 2/2022 serta Lampiran CP107D(2) adalah sama dan tepat.

(f) Borang CP107D – Pin 2/2022 dan Lampiran CP107D(2) boleh diakses dan dimuat turun dari Portal Rasmi HASiL melalui pautan di bawah:

2. Sebelum membuat pengisian Lampiran CP107D(2), syarikat pembayar perlu memastikan penerima mempunyai nombor cukai pendapatan. Sekiranya penerima tidak mempunyai nombor cukai pendapatan, pendaftaran boleh dibuat secara dalam talian melalui e-Daftar di https://edaftar.hasil.gov.my/.

(3) Kelayakan dalam memastikan EPP itu layak dibuat potongan dalam tahun 2022  adalah berdasarkan nilai ambang RM100 000 penerimaan bayaran (tunai dan bukan tunai) pada tahun sebelumnya (tahun 2021).

Sebarang pertanyaan dan maklum balas berkaitan dengan perkara ini boleh dikemukakan
kepada HASiL melalui:
(a) Hasil Care Line di talian 03-8911 1000/603-8911 1100 (luar negara);
(b) HASiL Live Chat; dan
(c) Borang Maklum Balas di portal rasmi LHDNM di pautan pantas
https://maklumbalaspelanggan.hasil.gov.my/MaklumBalas/ms-my/.


Keusahawanan Sosial Bantu Lonjak Golongan Wanita

Untuk mendapatkan maklumat terkini, ikuti kami melalui Telegram

Arau – Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil bertitah bahawa kesedaran dan impak keusahawanan sosial melalui ‘3P’, iaitu kepada masyarakat, alam sekitar, dan keuntungan terhadapnya perlu lebih diperluas dałam kalangan masyarakat. Keusahawanan sosial bukan sahaja dapat membantu golongan masyarakat secara keseluruhannya, tetapi lebih khusus kepada wanita lain seperti ibu tunggal.

Oleh itu, kepakaran golongan wanita sangat diperlukan untuk terus mencetuskan lebih banyak idea kreatif dan inovatif bagi membantu menyelesaikan isu seumpama ini melalui pelaksanaan keusahawanan sosial. Kebijaksanaan golongan wanita yang mampu menjalankan perniagaan khususnya dalam keusahawanan sosial ini juga akan dapat terus disokong dan ditonjolkan pada peringkat lebih tinggi.

Baginda menyatakan bahawa peranan wanita dalam pelbagai aspek dan bidang kini wajar dibanggakan kerana terbukti wanita juga mampu menyumbang kepada pembangunan negara. Dalam konteks wanita sebagai usahawan, kita dapat melihat bahawa peranan dan sumbangannya terhadap ekonomi negara semakin ketara.

Baginda bertitah sedemikian selepas berkenan menandatangani sijil penghargaan kepada ahli  Jawatankuasa Penganjur yang telah menjayakan program Webinar Yayasan Tuanku Fauziah (YTF) Siri Ke-7, WiSE (Women in Search Of Excellence) Edisi ‘Keusahawanan Sosial’ pada 24 Mac 2022.

Program tersebut dianjurkan oleh Kementerian Pembangunan Usahawan dan Koperasi (KUSKOP) di bawah kepimpinan Ketua Setiausahanya, Dato’ Suriani Dato’ Ahmad melalui Institut Keusahawanan Negara (INSKEN) sebagai agensi pelaksana dan dikuasakan oleh Yayasan Tuanku Fauziah (YTF).

Majlis perasmian program tersebut telah disempurnakan oleh Raja Muda Perlis DYTM Tuanku Syed Faizuddin Putra Jamalullail.


Kemukakan Borang B Taksiran 2021 Selewat-lewatnya 15 Julai 2022

Kuala Lumpur – Lembaga Hasil Dalam Negeri Malaysia (HASiL) ingin memberikan peringatan kepada semua pembayar cukai individu pemastautin yang mempunyai pendapatan perniagaan agar mengemukakan Borang B Tahun Taksiran 2021 mereka selewat-lewatnya pada atau sebelum 15 Julai 2022 melalui kaedah e- Filing.

Sebagai panduan berkenaan dengan pengemukaan Borang Nyata Cukai ini, pembayar cukai boleh merujuk Program Memfail Borang Nyata bagi tahun 2022 yang boleh diakses dan dimuat turun menerusi pautan yang berikut:

Sebagai makluman, penerimaan Borang Nyata Cukai TT 2021 bagi pembayar cukai yang menjalankan perniagaan adalah sebanyak 166 869, iaitu sejumlah 165 673 diterima melalui kaedah e-Filing dan 1196 diterima menerusi borang kertas (manual) sehingga 31 Mei 2022. Pembayar cukai disarankan untuk mengemukakan Borang Nyata Cukai dan membayar cukai pendapatan mereka dalam tempoh yang telah ditetapkan bagi mengelakkan sebarang penalti lewat menghantar borang dan kenaikan lewat membayar cukai.

Pemprosesan bayaran balik cukai terlebih bayar sentiasa menjadi keutamaan HASiL dalam memastikan setiap pembayar cukai yang layak akan menerima bayaran balik cukai mereka dalam tempoh yang ditetapkan. Sehubungan dengan itu, pembayar cukai dinasihatkan agar mengisi maklumat yang tepat dan terkini dalam Borang Nyata Cukai mereka bagi membantu HASiL memproses setiap bayaran balik cukai terlebih bayar dengan lancar.

Sebarang pertanyaan dan maklum balas berkaitan dengan perkara ini boleh dikemukakan kepada HASiL melalui:

(a)  Hasil Care Line di talian 03-8911 1000 / 603-8911 1100 (Luar Negara);

(c)  Borang Maklum Balas di portal rasmi LHDNM di pautan pantashttps://maklumbalaspelanggan.hasil.gov.my/MaklumBalas/ms-my/.


Jualan Rakyat [email protected] Harga Telur dan Ayam Lebih Rendah

Putrajaya – Kementerian Wilayah Persekutuan dengan kerjasama Dewan Bandaraya Kuala Lumpur, Perbadanan Labuan dan Yayasan Wilayah Persekutuan akan melaksanakan Program Jualan Rakyat [email protected] untuk barangan keperluan asas seperti ayam, ikan, sayuran, dan barangan makanan kering di Wilayah Persekutuan.

Program Jualan Rakyat [email protected] ini memfokuskan kepada jualan barangan sumber protein utama bersubsidi, iaitu ayam dan telur ayam agar rakyat dapat berbelanja pada harga yang lebih rendah daripada harga siling yang ditetapkan kerajaan.

Program ini akan dilaksanakan di setiap Projek Perumahan Rakyat (PPR) dan Perumahan Awam (PA) di Wilayah Persekutuan Kuala Lumpur manakala di kedai-kedai yang dikenal pasti di Wilayah Persekutuan Labuan selama enam bulan dengan melibatkan peruntukan berjumlah RM3.48 juta.

Jualan akan bermula esok, iaitu pada 14 Julai 2022 di PA Sri Johor, Kuala Lumpur. Di Kuala Lumpur, jualan ini masih berkonsepkan [email protected], iaitu penjualan barangan keperluan asas dan barangan makanan kering secara terus daripada pembekal ke kawasan perumahan penduduk. Manakala, di Labuan, Program Jualan Rakyat ini akan dilaksanakan melalui peruncit yang telah dikenal pasti oleh Perbadanan Labuan agar rakyat boleh menikmati jualan barangan dengan harga yang lebih rendah. Dianggarkan sebanyak 147 000 penduduk di 61 buah PPR dan PA di Kuala Lumpur serta 19 000 orang penduduk daripada kumpulan B40 di Labuan bakal menerima manfaat menerusi Program Jualan Rakyat [email protected] ini.

Setiap penerima manfaat mestilah terdiri daripada warganegara Malaysia sahaja. Mereka akan dapat menikmati pembelian seekor ayam dengan kadar subsidi sebanyak RM3.00 seekor serta dapat berjimat sebanyak RM0.50 sen apabila membeli 10 biji telur ayam Gred B. Melalui program ini, setiap isi rumah dapat menjimatkan kos perbelanjaan barangan dapur sehingga 14.29% bagi setiap pembelian satu ekor ayam dan 10 biji telur.

Kerajaan serta Kementerian Wilayah Persekutuan komited mencari pelbagai kaedah untuk meringankan beban ekonomi Keluarga Malaysia dan mengurangkan kesan inflasi kepada rakyat secara umumnya. Semoga pelaksanaan program ini dapat meringankan beban kos sara hidup, terutamanya dalam kalangan B40 di Wilayah Persekutuan.

Orang ramai diseru untuk merebut peluang keemasan bermula 14 Julai 2022 (Khamis), pukul 4.00 petang hingga 6.00 petang mengikut jadual Jualan Rakyat [email protected].


AIM Sumbang Geran Khas Bantuan Banjir Usahawan Keluarga Malaysia

Untuk mendapatkan maklumat terkini, ikuti kami melalui Telegram

Baling – Seramai 132 Sahabat Usahawan Amanah Ikhtiar Malaysia (AIM) menerima Geran Khas Bantuan Banjir Usahawan Keluarga Malaysia bernilai RM3000 setiap seorang.


Batik Air Buka Tempahan ke Tiga Destinasi Baharu


MATRADE Sasar Hasil Eksport MTC Meningkat RM5 Bilion Menjelang Tahun 2025


Bahasa Melayu Tonggak Tamadun Negara

Kuala Lumpur – Pengerusi Lembaga Pengelola, Dewan Bahasa dan Pustaka (DBP), yang merangkap Pengarah Institut Alam dan Tamadun Melayu (ATMA), Universiti Kebangsaan Malaysia, Profesor Datuk Seri Dr. Awang Sariyan memulakan bicaranya dalam slot Hebahan Warna Pagi yang bersiaran secara langsung menerusi radio Institut Kefahaman Islam Malaysia (Radio IKIM), dengan menyentuh tajuk perbincangan “Bahasa Sendi Tamadun Bangsa”. Menurut beliau, tajuk perbincangan tersebut merupakan tema bagi Bulan Bahasa dan Sastera Negara 2000-2004, yang juga digunakan sebagai tajuk lagu bersempena dengan sambutan tersebut.

Semasa penubuhan negara suatu ketika dahulu, konsep kerakyatan dan kewarganegaraan diberi secara jus soli termasuklah kepada orang bukan Melayu. Jadi, sebagai timbal baliknya, para pemimpin kaum bukan Melayu menerima beberapa peruntukan yang berkaitan dengan asas kemelayuan sebagai tonggak kenegaraan termasuklah kedudukan Raja-raja Melayu, Islam sebagai agama persekutuan, bahasa Melayu sebagai bahasa kebangsaan, kedudukan istimewa orang Melayu dan hak-hak sah kaum lain. Proses ini bukanlah satu diskriminasi tetapi merupakan proses pembinaan negara yang berteraskan perpaduan dan asas sejarah negara kita.

Kontrak sosial dan sejarah pembentukan negara ini perlu difahami oleh masyarakat termasuklah hal yang berkaitan dengan bahasa Melayu. Bahasa kebangsaan ini merupakan antara satu daripada teras dalam sejarah pembentukan negara ini dan dimasukkan dalam perkara 152 Perlembagaan Persekutuan yang menyatakan bahawa bahasa Melayu merupakan bahasa kebangsaan dan bahasa rasmi negara ini.

Setiap orang baik yang beragama Islam mahupun yang bukan beragama Islam perlu berpegang pada fahaman bahasa yang merupakan alat terpenting dalam pembinaan sebuah tamadun. Ahli-ahli falsafah tamadun Yunani atau Greek Lama seperti Plato, Aristotle dan lain-lain lagi sangat mementingkan bahasa. Bahkan istilah gramatikos, iaitu tatabahasa telah wujud dalam tamadun tersebut sejak 500 Sebelum Masihi. Bukan itu sahaja, kajian puisi juga telah dijalankan dalam tamadun tersebut.

Manusia merupakan makhluk terbaik yang merujuk akal dan bahasa yang dikurniakan oleh Allah SWT. Tanpa bahasa, manusia tidak mungkin membangun dan mengembangkan tamadun. Nabi Adam AS sebagai manusia pertama juga dikurniai ilmu dan kemahiran bahasa. Wahyu Allah SWT yang mengandungi segala hukum juga diutuskan melalui bahasa. Imam al-Ghazali menyatakan bahasa itu merupakan ilmu permulaan yang penting kerana tanpa menguasainya pengembangan ilmu tidak akan berlaku. Hal ini menunjukkan betapa pentingnya bahasa sebagai asas pembinaan jati diri dan asas pembangunan tamadun.

Dalam tamadun Melayu, bahasa Melayu digunakan sebagai tonggak tamadun. Buktinya, pendeta besar Buddha dari China, I-Tsing, dalam catatannya menulis bahawa bahasa Melayu menjadi bahasa pemerintahan di Alam Melayu. Kedatangan Islam pula mengukuhkan lagi penggunaan bahasa Melayu dalam segala ruang lingkup kehidupan seperti akidah, syariah, sirah, undang-undang dan lain-lain. Bahasa Melayu juga digunakan secara meluas dalam hubungan diplomasi. Buktinya, terdapat ribuan warkah dan perjanjian perdagangan antara kerajaan Melayu dengan kerajaan asing seperti British dan Belanda yang menggunakan bahasa Melayu yang bertulisan Jawi.

Tamadun lain juga sangat menjaga kedudukan bahasa masing-masing. Kebanyakan tamadun yang membangun pada masa dahulu memindahkan segala ilmu daripada bahasa lain kepada bahasa mereka. Hal ini demikian kerana mereka menyedari bahawa segala ilmu hanya dapat disampaikan secara berkesan melalui penggunaan bahasa bangsa mereka sendiri. Tambah beliau, kita perlu mengenal pasti kekuatan bangsa dan tamadun lain untuk dimanfaatkan bagi mengangkat tamadun kita melalui penterjemahan.

Penubuhan DBP setahun sebelum kemerdekaan mempunyai makna yang simbolik sebagai persiapan untuk menjadikan bahasa Melayu sebagai bahasa yang ampuh dan mampu menjadi bahasa tamadun negara. Tambah beliau lagi, penerbitan digital merupakan antara usaha penting oleh DBP yang berteraskan cita-cita untuk menjadikan bahasa Melayu sebagai bahasa tonggak tamadun negara dan juga bahasa utama dunia. Bahasa Melayu mempunyai nilainya yang tersendiri kerana bahasa ini juga telah diajar di negara lain seperti di China, Jepun, Korea, Jerman dan lain-lain.

Sebelum mengakhiri bicaranya, beliau menyatakan bahawa bahasa Melayu jangan dianggap sebagai bahasa milik kaum Melayu semata-mata tetapi milik semua orang yang memiliki kewarganegaraan Malaysia. Menurut beliau, sebagai sektor ketiga yang berpengaruh dalam pembangunan tamadun, sektor penyiaran juga mampu menjadikan bahasa Melayu sebagai tonggak tamadun. “Bahasa kita tanggungjawab kita.“


RAM Ratings Semak Semula Unjuran Inflasi Malaysia Tahun 2022

Penarikan subsidi bagi minyak masak dalam botol dan harga siling yang tinggi bagi barangan makanan seperti ayam dan telur berkuat kuasa 1 Julai 2022. “Kami menjangkakan langkah ini bagi menaikkan inflasi keseluruhan pada separuh kedua 2022 sebanyak kira-kira 0.3%. Inflasi makanan telah meningkat kepada 5.2% pada Mei 2022 berbanding 3.2% pada Disember 2021. “Memandangkan tekanan harga yang berpanjangan yang dihadapi oleh perniagaan, lebih banyak pelepasan kos bahan api dan penjanaan kepada pengguna tidak dapat dielakkan pada separuh kedua 2022. Asas yang rendah disebabkan oleh diskaun tarif elektrik PEMULIH pada suku ketiga 2021 turut mendorong kadar inflasi keseluruhan lebih tinggi pada tahun ini.“


Kerajaan Salur RM20.89 Bilion bagi Program Subsidi Upah


Trend Muflis Menurun


Kementerian Kewangan Arah Penjimatan Perbelanjaan Kerajaan


Pengeluaran Getah Asli Malaysia Menyusut 6.3% pada Mei 2022


IMF Jangka Kemeseletan Ekonomi

Tinjauan mendapati ekonomi global telah menjadi suram dalam beberapa bulan  kebelakangan ini. Kejutan harga komoditi akibat perang di Ukraine telah memburukkan lagi krisis kos sara hidup bagi ratusan juta orang dan hanya menjadi lebih teruk.

Tambah beliau, kadar inflasi juga dijangka terus meningkat. Pada ketika ini, Amerika Syarikat (AS) menyaksikan kadar inflasi meningkat pada paras tertinggi dalam tempoh 40 tahun iaitu sebanyak 9.1% pada Jun lalu.


Road to Maha 2022 – Program Khas Jualan Terus dari Ladang Keluarga Malaysia

Kuching – Ekspo Pertanian, Hortikultur dan Agropelancongan Malaysia 2022 (MAHA 2022) yang bakal diadakan dari 4 Ogos hingga 14 Ogos 2022 di Taman Ekspo Pertanian Malaysia (MAEPS), Serdang menyasarkan hasil jualan melebihi RM250 juta dengan kunjungan  sebanyak 100 000 orang setiap hari.

Road to MAHA 2022 yang diadakan di Dataran Gedong, Sarawak ini merupakan kesinambungan siri jelajah seluruh negara yang dimulakan pada 1 Julai lalu di MAEPS, Serdang. Tema penganjuran MAHA 2022 pada tahun ini ialah “Sekuriti Makanan untuk Masa Depan” bertepatan dengan cabaran yang sedang dihadapi negara dan global ketika ini.

YBhg. Datuk Badrul Hisham Mohd, Timbalan Ketua Setiausaha (Pembangunan) MAFI berkata “Ini merupakan siri Road to MAHA ketiga dan seterusnya akan diadakan Zon Selatan, Zon Sabah, Zon Timur, dan di Zon Tengah, iaitu di MAEPS sebagai destinasi terakhir bagi menghebahkan kepada orang ramai mengenai penganjuran MAHA 2022.”

Semestinya MAHA pada tahun ini amat dinantikan selepas empat tahun tidak diadakan kerana pandemik COVID-19. Hari ini kita dapat lihat pelbagai aktiviti promosi MAHA diadakan seperti Lembaga Pemasaran Pertanian Persekutuan (FAMA) memperkenalkan fruit of the event MAHA, iaitu Keluarga Artocarpus seperti nangka, cempedak, sukun, dan nangchem. Turut diperkenalkan ialah sembilan menu makanan seperti Laksa Sarawak, Mi Kolok, Bihun Belacan, Ayam Pansuh dan lain-lain.

Selain itu, pengunjung MAHA 2022 juga bakal dihidangkan dengan 333 menu Makanan Keluarga Malaysia di Kluster Empayar Makanan dan 101 menu di Kluster Food Truck Fiesta. Program ini memberikan peluang kepada hampir 174 orang usahawan untuk menyertai peluang perniagaan yang disediakan oleh FAMA bersempena dengan MAHA 2022. MAFI menerusi FAMA melihat pemasaran hasil pertanian secara terus kepada pengguna sebagai satu kaedah mengurangkan kebergantungan pengeluar kepada orang tengah.

Program Khas Jualan Terus dari Ladang Keluarga Malaysia (JTDLKM) yang dianjurkan di Dataran Gedong, Sarawak ini memberikan ruang kepada pengguna untuk mendapatkan keperluan harian dengan memberikan nilai penjimatan kepada pengguna sekurang-kurangnya sebanyak 5% hingga 10% daripada harga pasaran setempat bagi produk terpilih.

“Program ini dapat memendekkan rantaian pemasaran agromakanan bagi memberi harga yang terbaik kepada pengguna. Ini adalah selaras dengan saranan YAB Perdana Menteri untuk meneruskan konsep Jihad Memerangi Orang Tengah. Hal ini demikian kerana semua usahawan yang terlibat merupakan pengeluar hasil pertanian itu sendiri,” ujar Datuk Badrul Hisham.

Program khas JTDLKM ini merupakan kerjasama lima agensi di bawah MAFI iaitu FAMA, Lembaga Pertubuhan Peladang (LPP), Lembaga Kemajuan Ikan Malaysia (LKIM), Pertubuhan Peladang Kebangsaan (NAFAS), dan Persatuan Nelayan Kebangsaan (NEKMAT). Antara lokaliti pelaksanaan termasuklah di kawasan perumahan, pejabat kerajaan dan projek peruncitan bimbingan agensi-agensi.

Sebanyak 8400 orang usahawan terlibat dengan sasaran nilai jualan adalah sebanyak RM10.5 juta. YBhg. Dato’ Haji Mohamad Mustahapa Awang, Timbalan Ketua Pengarah (Pembangunan) FAMA berkata, “FAMA menyasarkan sebanyak 840 kali penganjuran di 70 buah lokasi di seluruh negara hingga bulan Disember. Bermula 1 Jun hingga 10 Julai 2022, sebanyak 362 program dilaksanakan dengan nilai jualan terkumpul sebanyak RM4.88 juta.

Melalui penganjuran setakat ini, sebanyak RM488 ribu penjimatan atau pulangan diperoleh rakyat yang memberikan manfaat kepada 185 000 orang pengunjung.” Melalui tempoh yang sama juga, JTDLKM mencatatkan kuantiti jualan keseluruhan berjumlah 588 metrik tan (mt) seperti sayur-sayuran (111 mt), buah-buahan (172 mt), ikan (99 mt), dan pelbagai (85 mt).

Sebanyak 80 667 ekor ayam dijual sepanjang penganjuran program ini. Di negeri Sarawak sahaja, JTDLKM dianjurkan di lapan buah lokasi. Pada penganjuran program pada hari ini, sebanyak 33 orang usahawan menyertainya.


Hari Jualan Dalam Talian ASEAN 2022 Berlangsung Bulan Depan

Untuk mendapatkan maklumat terkini, ikuti kami melalui Telegram


PERKESO Skim Perlindungan Sosial Pekerja

Pertubuhan Keselamatan Sosial (PERKESO) bertanggungjawab menyediakan perlindungan keselamatan sosial kepada pekerja dan tanggungannya melalui pelbagai skim perlindungan yang ditawarkan. Caruman PERKESO melibatkan liputan dua akta, iaitu Akta Keselamatan Sosial Pekerja 1969 dan Akta Sistem Insurans Pekerjaan 2017.

Bagi Akta Keselamatan Sosial Pekerja 1969, kadar caruman secara amnya adalah sebanyak 1.75% oleh majikan dan 0.5% oleh pekerja berdasarkan gaji bulanan pekerja mengikut kadar jadual caruman yang disediakan. Namun begitu, bagi pekerja yang berumur 60 tahun ke atas, caruman hanyalah sebanyak 1.25% oleh majikan bagi perlindungan skim bencana pekerjaan sahaja. Sementara itu, bagi Akta Sistem Insurans Pekerjaan 2017, kadar caruman adalah sebanyak 0.2% daripada gaji bulanan pekerja, dibuat oleh majikan dan pekerja. Caruman berkenaan merupakan sumbangan untuk perlindungan Sistem Insurans Pekerjaan (SIP).

Kebiasaannya, apabila berbicara tentang landskap perlindungan keselamatan sosial di Malaysia, masyarakat lebih mengenali Kumpulan Wang Simpanan Pekerja (KWSP) yang merupakan tabung simpanan persaraan. Hal ini demikian kerana penyata aliran tunai wang caruman tersebut tersedia bagi setiap individu. Setiap sen yang disumbangkan ke dalam tabung tersebut dapat dilihat pertumbuhannya. Malah, pengumuman dividen bagi pelaburan tersebut turut dinantikan saban tahun. Maka, sumbangan wang caruman dan hasil pelaburannya dapat dinilai secara langsung.

Caruman dalam PERKESO pula berbeza. Perlu diingatkan bahawa caruman PERKESO merupakan konsep insurans sosial, bukan tabung simpanan. Maka, hanya pencarum yang terbencana akan mendapat bantuan langsung daripada PERKESO. Barangkali,  disebabkan oleh jumlah caruman yang secara relatifnya kecil, maka tidak banyak orang yang berminat dan cakna terhadap pulangan pelaburan PERKESO. Malah, banyak orang yang tidak sedar bahawa PERKESO menawarkan perkhidmatan dan bantuan khas kepada pencarumnya. Pada masa yang sama, ada banyak pihak yang memperkecilkan sumbangan PERKESO kepada masyarakat.

Menerusi tinjauan penulis terhadap rakan dan keluarga terdekat, penulis mendapati bahawa kesedaran awam tentang perkhidmatan dan bantuan PERKESO kepada masyarakat masih rendah. Malah, penulis baru sahaja terbuka mata dengan perkhidmatan PERKEAO ketika menjalankan kajian penyelidikan berhubung dengan penjagaan jangka panjang di Malaysia.

Seiring dengan peredaran masa dan perubahan teknologi, PERKESO dilihat begitu komited untuk menambah baik perkhidmatannya kepada masyarakat. Baru-baru ini, penulis berpeluang mengunjungi Pusat Rehabilitasi PERKESO di Melaka bagi tujuan penyelidikan. Kunjungan tersebut merupakan satu pengalaman yang membuka mata dan mengagumkan.

Pusat rehabilitasi yang mula beroperasi sejak bulan Oktober 2014 yang bertaraf antarabangsa itu mampu membantu rakyat Malaysia. Inilah kuasa insurans sosial yang lahir daripada perpaduan, persaudaraan, dan kerjasama. Pusat tersebut menawarkan perkhidmatan yang mengintegrasikan pengurusan hilang upaya, rehabilitasi perubatan, rawatan rehabilitasi neurorobotics and cybernics, rehabilitasi vokasional, penginapan, dan kemudahan lain.

Pusat Rehabilitasi PERKESO bertujuan membantu individu yang memiliki insurans PERKESO dan golongan pekerja untuk pulih secara fizikal dan vokasional. Usaha ini dibuat agar mereka dapat kembali bekerja dan kembali kepada masyarakat dengan penuh keyakinan melalui perkhidmatan yang ditawarkan.

Pelan rehabilitasi yang komprehensif dan integrasi yang akan      dikawal selia oleh seorang pengurus kes yang dibantu oleh            kakitangan klinikal dan rehabilitasi dari pelbagai disiplin.

Program ini bertujuan menyediakan individu kembali ke       alam pekerjaan. Manakala, bagi kes yang lebih serius,                     program ini bertujuan agar individu terbabit mampu                     berdikari dalam pengurusan diri sehari-hari.

Rawatan yang ditawarkan, antaranya termasuk fisioterapi,           terapi cara kerja, terapi hidro, terapi pertuturan, terapi                 sensori, pembangunan prostetik dan ortotik, dan rehabilitasi       kerja.

3. Rawatan rehabilitasi neurorobotics and cybernics

Pusat ini dilengkapi dengan Robot Suit HAL (Hybrid                      Assistive Limb) yang merupakan teknologi canggih                        neurorobotics dari Jepun. Teknologi ini digunakan untuk              merawat kecederaan saraf tunjang atau otak ini adalah yang        pertama di rantau Asia Tenggara, dan yang keempat di                  dunia.

Latihan kemahiran yang ditawarkan bermatlamat untuk                mengembalikan individu ke alam pekerjaan setelah                        mengalami hilang upaya. Latihan dirangka agar bersesuaian        dengan situasi individu yang masih dalam proses rawatan.             Antara modul yang disediakan, termasuklah jahitan, bakeri         dan kulinari, elektrik dan elektronik, rekaan grafik dan                 cetakan, kraf tangan, dandanan rambut, adaptive clothing           workshop, pengurusan pejabat, dan kemahiran komputer.

Projek yang menelan belanja besar ini nyata bukan hangat-hangat tahi ayam. Prasarana dan peralatan berteknologi tinggi yang bertaraf tahap pencapaian (state-of-the-art) bukan sahaja membolehkan proses rehabilitasi dijalankan dengan lebih berkesan, malah dapat menjamin kecekapan kos rehabilitasi.

Penulis berpeluang menyaksikan cara tenaga profesional dari pelbagai disiplin mengendalikan pusat tersebut berinteraksi dengan para pesakit dalam suasana segar, cergas dan positif. Keadaan ini pastinya berupaya mempercepat proses rehabilitasi individu.

Kejayaan Pusat Rehabilitasi PERKESO di Melaka ini juga menarik perhatian Sultan Perak, Sultan Nazrin Muizzuddin Shah semasa lawatan baginda pada tahun 2020. Baginda memperkenankan pembinaan sebuah lagi pusat rehabilitasi seumpamanya di Ipoh, Perak.

Pusat baharu yang dikenali sebagai Pusat Rehabilitasi Neurorobotics and Cybernics Kebangsaan ini bakal menggunakan lebih banyak teknologi robotik terkini dari Jepun dalam program rawatannya. Projek yang menelan belanja sebanyak RM654 juta ini dijangka siap secara berperingkat pada hujung tahun 2024, sekali gus menjadikannya pusat rehabilitasi terbesar di rantau Asia Tenggara.

Iltizam dan niat murni PERKESO dalam memperjuangkan keterjaminan perlindungan keselamatan sosial negara, mula membuka mata banyak pihak. Semoga semakin banyak orang yang menyedari peri pentingnya kuasa insurans sosial dalam menjaga kebajikan masyarakat.


Inisiatif Projek Chuping Agro-Valley Prospek Baharu Ekonomi Perlis

Untuk mendapatkan maklumat terkini, ikuti kami melalui Telegram

Kangar – Duli Yang Teramat Mulia Raja Muda Perlis, Tuanku Syed Faizuddin Putra  Jamalullail bertitah agar sektor swasta dapat terus memainkan peranan utama menerusi kaedah pelaburan masing-masing untuk menjayakan projek baharu Chuping Agro-Valley (CAV) di negeri Perlis. Inisiatif  ini amat bertepatan dengan dasar sekuriti makanan negara dan memerlukan penggunaan teknologi pertanian terkini serta kaedah pertanian moden. Baginda bertitah sebelum berangkat pulang ke tanah air dari negara Jepun semalam.

Menteri Penasihat (Politik dan Ekonomi) di Kedutaan Besar Malaysia Tokyo, Salfarina Salim dan Setiausaha Ketiga (Konsular dan Protokol) Mohd Farriq Osman turut berada di Lapangan Terbang Antarabangsa Narita untuk mempersembahkan ucapan selamat berangkat kepada baginda dan Raja Puan Muda Perlis Tuanku Hajah Lailatul Shahreen Akashah Khalil beserta anakandabaginda berdua, Sharifah Farah Adriana Jamalullail dan Syed Sirajuddin Areeb Putra Jamalullail.

Sementara itu, dalam perkembangan yang berkaitan, Kuasa Usaha Sementara Kedutaan Besar Malaysia di Tokyo, Nor’Azam Mohd Idrus memaklumkan bahawa perdagangan produk agromakanan antara Malaysia dan Jepun pada tahun 2021 direkodkan berjumlah USD1.21 billion dengan imbangan dagangan memihak kepada Malaysia iaitu ‘surplus’ USD896.93 juta. Peningkatan sebanyak 18.47%  menunjukkan trend pemulihan dagangan agromakanan yang turut disokong oleh keyakinan terhadap jenama Malaysia termasuk melalui program yang telah dilaksanakan oleh Kementerian Pertanian dan Industri Makanan Malaysia (MAFI).

Beliau menambah antara komoditi yang menjadi penyumbang utama kepada eksport agromakanan negara ke Jepun ialah sediaan makanan (USD44.11 juta), sediaan koko (USD163.6 juta), minyak/lemak (USD514.8juta), keratan bunga (USD72.9 juta) dan perikanan (USD31.9 juta). Selain HS Code tersebut, Jepun juga merupakan pengimport utama produk kayu kayan negara Malaysia berjumlah USD701 juta. Tambah beliau lagi, perdagangan agromakanan Malaysia-Jepun juga sangat baik dengan disokong oleh Malaysia Japan Economic Partnership Agreement (MJEPA) berkuatkuasa pada tahun 2005.

Secara purata, perdagangan agromakanan Malaysia-Jepun melebihi USD 1 billion sejak tahun 2008. Walaupun prestasi dagangan Malaysia-Jepun agak mendatar berikutan persaingan dari negara-negara seperti Thailand, Vietnam, Indonesia, China dan Brazil, potensi perdagangan dengan Jepun kekal tinggi dengan peningkatan permintaan serta menjadikan Jepun sebagai ‘global trading gateway’ selari dengan kapasiti Jepun sebagai tuan rumah acara bertaraf antarabangsa seperti World Expo Osaka 2025, Aichi-Nagoya Asian Games 2026. Selain itu, Jepun juga sedang melobi untuk menjadi penganjur Winter Olympics 2030.

Sempena keberangkatan baginda ke negara Jepun kali ini, pihak MAIPs turut menyalurkan sumbangan wang zakat kepada Masjid Otsuka di Minami Otsuka Toshima-ku, Tokyo yang diterima oleh wakilnya daripada Japan Islamic Trust, Haroon Qureshi. Tuanku Raja Muda dan Tuanku Raja Puan Muda turut berkenan menerima mengadap Pengurus Kanan Koshigaya Environmental Management Office dari Saitama, Yasuakai Kawai.


Mengenal Konsep Koligasi

Kata “koligasi“ berasal daripada kata bahasa Latin, iaitu colligare yang bermaksud “terikat” (tie up). Oleh itu, koligasi merujuk sejumlah kata yang terikat  dengan fungsi sintaksis yang sama. Menurut Crystal, koligasi merujuk istilah tentang proses atau hasil penggolongan sejumlah kata berdasarkan persamaan dari segi hubungan sintagmatik (A term … for the process or result of grouping a set of words on the basis of their similarity in entering into syntagmatic grammatical relations – Crystal, 2008:86).

Kata-kata yang berkoligasi ialah kata-kata yang cenderung menjalin hubungan tatabahasa yang sama. Sila lihat contoh yang berikut:

Dalam kelompok ayat 1, kata “bersiul” dan “bernyanyi” mempunyai hubungan sintagmatik yang sama, iaitu berkoligasi sebagai kata kerja tak transitif tanpa pelengkap.

Walau bagaimanapun, terdapat sejumlah kecil kata kerja tak transitif yang boleh diikuti pelengkap tak wajib. Sila lihat contoh yang berikut:

Dalam kelompok ayat 2, kata “bermain” dan “bersiul” berfungsi sebagai kata kerja tak transitif tanpa pelengkap. Namun demikian, dalam kelompok ayat 3, kata “bermain” boleh diikuti pelengkap tak wajib “bola” tetapi kata “bersiul” tidak boleh diikuti sebarang pelengkap. Dalam kelompok ayat 4, kata “belajar” dan “bernyanyi” berfungsi sebagai kata kerja tak transitif tanpa pelengkap. Walau bagaimanapun, dalam kelompok ayat 5, kata “belajar” boleh diikuti pelengkap tak wajib “muzik” tetapi kata “bernyanyi” tidak boleh diikuti sebarang pelengkap. Oleh itu, kata “bermain” berkoligasi dengan kata “belajar” tetapi tidak berkoligasi dengan kata kerja tak transitif yang lain.

Walaupun kata kerja tak transitif dengan pelengkap tak wajib “bermain” dan “belajar” dapat berada pada kedudukan sintagmatik yang sama dengan kata kerja transitif, kata “bermain” dan “belajar” tidak diikuti objek dan tidak dapat dipasifkan. Sila lihat contoh yang berikut:

Walaupun pada dasarnya, semua kata bantu ragam menyatakan ragam perasaan tetapi penggunaannya dalam ayat aktif dan pasif mungkin berbeza. Sila lihat contoh yang berikut:

Sekali imbas, semua contoh kata kerja bantu ragam di atas berkoligasi, iaitu terikat (allied) dengan kata kerja aktif transitif. Namun begitu, lainlah halnya dalam binaan ayat pasif. Sila lihat contoh yang berikut:

Dalam kelompok ayat pasif 9, penggunaan kata bantu ragam “harus”, “mesti”, “dapat”, “boleh”, “mungkin” dan “patut” adalah betul. Oleh itu, kata-kata bantu ragam itu berkoligasi dalam binaan ayat pasif. Namun demikian, dalam kelompok ayat 10, penggunaan kata bantu ragam “suka”, “cuba”, “hendak”, “mahu”, “ingin”, dan “enggan” dalam ayat pasif mendatangkan maksud yang kabur, iaitu “buku” seolah-olah menjadi organisma hidup yang ada perasaan seperti manusia. Oleh itu, kata-kata bantu ragam tersebut berkoligasi, iaitu tidak boleh digunakan dalam ayat pasif.

Pemahaman tentang konsep koligasi adalah penting kerana hal demikian membolehkan kita mengenal tatabahasa sesuatu bahasa dengan lebih mendalam.


Laman Agro-Food Florikultur Bersempena dengan MAHA 2022

Untuk mendapatkan maklumat terkini, ikuti kami melalui Telegram

Putrajaya – Jabatan Pertanian Malaysia (DOA) menganjurkan Majlis Prapelancaran Laman Agro–Food Florikultur bersempena dengan Pameran Pertanian, Hortikultur dan Agropelancongan Malaysia (MAHA) 2022. Laman Agro–Food Florikultur berkonsepkan Miracle Garden yang menonjolkan keindahan landskap pelbagai jenis kombinasi bunga yang unik dan tanaman dapat dimakan (edible) yang menyegarkan melalui pertanian pintar untuk dinikmati oleh para pengunjung.

Menurut Ketua Pengarah Pertanian, Dato’ Zahimi Hassan, elemen etnobotani, bungaan produktif dan estetik serta tanaman edible diterapkan melalui lapan konsep taman bagi menceriakan Laman Agro–Food Florikultur, iaitu Rainbow Garden, Vertical Garden, Sunflower Garden, Tropical Garden, Petunia Garden, Orchid Garden, Urban Garden, dan Teratai Garden.

“Jabatan Pertanian juga menyediakan rerurai jualan pelbagai benih tanaman dan anak pokok, pameran bunga premium dan terrarium, kuiz, dan permainan, demonstrasi hasilan bunga dan hiburan santai kepada para pengunjung. Laman ini juga mendapat kerjasama dan kolaborasi empat rakan padanan bagi pengisian aktiviti dan program, iaitu Kementerian Wilayah Persekutuan, Kementerian Perumahan dan Kerajaan Tempatan, Perbadanan Putrajaya, dan POS Malaysia Berhad yang mengeluarkan setem edisi terhad berlogo MAHA 2022,” jelas beliau.

Selain itu, DOA juga mengetengahkan Program Pertanian Komuniti (Kebuniti) yang bertujuan menggalakkan penduduk di bandar dan di luar bandar bercucuk tanam dengan tanaman sayur-sayuran kegunaan harian, antaranya termasuklah cili, kunyit, halia, kubis, sawi, bayam dan salad.

Inisiatif Jabatan Pertanian melalui program ini mampu menjimatkan perbelanjaan dapur dan sekali gus mengurangkan kos sara hidup rakyat. Sebagai simbolik Majlis PraPelancaran Laman Agro-Food Florikultur, Timbalan Menteri Pertanian dan Industri Makanan II, YB Datuk Dr. Nik Muhammad Zawawi Haji Salleh menyampaikan kit pertanian bandar kepada 10 orang penerima yang mewakili komuniti penduduk Putrajaya. Turut hadir pada majlis hari ini ialah YBhg. Dato’ Eliyas Saad, Timbalan Ketua Pengarah Pertanian (Pembangunan Industri dan Pengembangan) dan Puan Nor Sam Alwi, Timbalan Ketua Pengarah Pertanian (Pengurusan dan  Regulatori).

MAHA 2022 akan berlangsung dari 4 Ogos hingga 14 Ogos 2022 di MAEPS Serdang. Kunjungilah Miracle Garden di Laman Agro–Food Florikultur.


Kerajaan Komited Selesaikan Masalah Pengambilan Pekerja Asing dan Sekuriti Makanan

Kuala Lumpur –  Perdana Menteri Malaysia, Dato’ Sri Ismail Sabri Yaakob, kerajaan kekal komited bagi mendepani isu dan cabaran pengambilan pekerja asing dengan mengambil beberapa pendekatan berikut:

Pertama, Kementerian Sumber Manusia (KSM) dan Kementerian Dalam Negeri (KDN) bersama pihak industri, persatuan perniagaan dan pihak berkenaan mengadakan pertemuan secara bersemuka bagi menyelesaikan isu-isu pengambilan pekerja asing sehingga penghujung bulan Julai ini.

Kedua, para majikan digesa untuk mempertimbangkan pengambilan pekerja asing dari negara sumber yang telah diluluskan dan tidak bergantung kepada negara sumber tradisi sahaja.

Ketiga, KSM digesa mempercepatkan pelaksanaan proses temuduga majikan dengan menambah bilangan penemu duga di One Stop Centre (OSC) mengikut zon dan negeri-negeri.

Program MyMudah yang dilaksanakan pada peringkat kementerian oleh Perbadanan Produktiviti Malaysia (MPC) adalah untuk mengurangkan kerenah birokrasi. Namun, masih banyak rungutan diterima daripada pihak industri. Oleh itu, MPC diminta menyelesaikan isu-isu berkaitan dengan kerenah birokrasi melalui pengukuhan program MyMudah.

Sebanyak 30% isu yang diterima melalui MyMudah diselesaikan dalam masa kurang daripada 60 hari seperti yang disasarkan. Sehubungan dengan  itu, kerajaan turut menggesa MPC berusaha untuk menyelesaikan kes-kes kompleks dalam tempoh 60 hari.

MPC menyegerakan penubuhan Unit MyMudah bagi kementerian yang belum melaksanakannya. Tumpuan juga perlu diberikan kepada penubuhan MyMudah pada peringkat Pihak Berkuasa Tempatan (PBT) dalam memastikan isu-isu birokrasi pada peringkat tersebut dapat ditambah baik.

Kementerian Pertanian dan Industri Makanan diminta melaksanakan program-program berkaitan dengan sekuriti makanan negara yang telah dipersetujui kerajaan dengan segera.

Kerajaan sentiasa berusaha memastikan permasalahan yang dihadapi oleh pemain industri diselesaikan dengan segera melalui usaha sama oleh semua pihak bagi menjamin kesejahteraan Keluarga Malaysia secara inklusif dan menyeluruh


Kerajaan Semak Semula Keutamaan Projek Pembangunan RMK-12


MIDF Research Kekal Positif terhadap Prospek Sektor Pembinaan

Pekerja pembinaan dari Indonesia lebih diberi keutamaan kerana mereka merupakan pekerja yang lebih berkemahiran berbanding pekerja dari negara lain. “Memandangkan Indonesia membekukan pengambilan pekerja secara sementara, kami percaya bahawa keutamaan akan diberikan kepada pekerja dari Bangladesh selain negara lain yang berada dalam senarai syarikat pembinaan. “Kami optimis bahawa isu pembekuan pengambilan pekerja dari Indonesia boleh diselesaikan secara baik antara kedua-dua kerajaan,“ ujar wakil MIDF Research.


Harga Rumah Dijangka Naik 11.8%

Untuk mendapatkan maklumat terkini, ikuti kami melalui Telegram

Pengasas Bersama dan Ketua Pegawai Eksekutif Juwai IQI, Kashif Ansari menyatakan bahawa kaji selidik yang dijalankan terhadap ejen hartanah di seluruh negara mendapati harga rumah dan sewa akan meningkat dengan ketara dalam tempoh tersebut sekali gus merangsang peningkatan aktiviti dalam sektor hartanah. Dalam senario ini, mereka yang memiliki rumah akan menikmati faedah daripada kenaikan nilai, sebaliknya bagi yang menyewa atau mahu membeli rumah akan menyaksikan perbelanjaan mereka meningkat.

Kaji selidik itu mendedahkan industri hartanah menjangkakan pertumbuhan harga kediaman yang ketara dalam tempoh 24 bulan akan datang. Ejen hartanah percaya hartanah kediaman akan meningkat sebanyak 11.8% di seluruh negara dalam tempoh 12 bulan akan datang. Pertumbuhan akan berterusan pada tahun berikutnya dengan harga berakhir pada 16.5% lebih tinggi dalam tempoh 24 bulan akan datang.


Pasaran Pekerjaan Malaysia Tumbuh 31% pada Jun 2022

Walaupun berlaku sekatan sebelum ini dan kenaikan harga barang serta kekurangan tenaga pekerja, industri peruncitan Malaysia bergerak ke arah pemulihan dengan baik selepas merekodkan pertumbuhan sebanyak 321% tahun ke tahun dalam aktiviti pekerjaan pada Jun 2022. Selain itu, jualan runcit di negara ini diunjurkan berkembang pada kadar sebanyak 25.7% pada suku semasa.

Ketua Pegawai Eksekutif Monster.com – APAC & Gulf, Sekhar Garisa menyatakan bahawa kebanyakan syarikat sedang meningkatkan permintaan terhadap tenaga kerja mahir dalam bidang digital bagi memenuhi keperluan pada peringkat global. “Pasaran pekerjaan di Malaysia telah mula mencatatkan pengembangan terutama sektor yang terjejas teruk sebelum ini seperti pelancongan, hospitaliti dan peruncitan. “Dengan cara kerja yang lebih fleksibel dalam pasaran pekerjaan, kami optimis untuk melihat ia terus berkembang pada masa akan datang.“Â


i-Biaya Beri Peluang Pekerja Ekonomi Gig Miliki Rumah


Kadar Inflasi Tahunan UK Cecah 9.4% yang Tertinggi dalam Tempoh 40 Tahun


Harga Runcit RON97 Turun 10 sen, RON95 dan Diesel Kekal


Kerajaan Sasar Penjimatan RM5 Bilion Hingga RM6 Bilion daripada Baki Peruntukan Mengurus Tahun 2022

Beliau menyatakan bahawa penjimatan tersebut melibatkan beberapa perkara antaranya pengurangan pembelian barangan import dan perbelanjaan ke luar negara. “Nilai lima peratus itu tidak besar mana, malah kalau dilihat dalam Bajet 2022, perbelanjaan kita ialah RM332 bilion, perbelanjaan pembangunan pada tahun ini sebanyak RM75 bilion, subsidi mencecah RM77.7 bilion dan kita menjangka mungkin mencecah RM80 bilion.“


Bahasa Melayu Membentuk Perpaduan Bangsa

Kuala Lumpur – Sebuah forum khas yang membincangkan isu “Adakah Bahasa Kebangsaan Berjaya Menjadi Alat Perpaduan?“ telah diadakan pada 8 Februari 2022, bersempena dengan Minggu Keharmonian antara Penganut Agama Sedunia. Forum yang dianjurkan oleh Gabungan Pertubuhan-pertubuhan Islam Bukan Kerajaan atau Allied Coordinating of Islamic Ngo’s (ACCIN), telah menjemput tiga orang tokoh yang berpengaruh, iaitu YB Dr. Maszlee Malik (mantan Menteri Pendidikan yang merupakan Ahli Parlimen Simpang Renggam), Prof. Emeritus Dato’ Dr. Teo Kok Seong (Felo Utama Institut Kajian Etnik, Universiti Kebangsaan Malaysia, dan Prof. Datuk Seri Dr. Awang Sariyan (Pengerusi Lembaga Pengelola, Dewan Bahasa dan Pustaka, yang merangkap Pengarah Institut Alam dan Tamadun Melayu, UKM).

Pengerusi ACCIN yang merangkap penerbit program, iaitu Ir. Mohd Jamaludin Mohamed Shamsudin membuka pentas forum tersebut dengan ucapan pembukaannya sebelum diambil alih oleh pemudah cara forum, iaitu Encik Amin Idris. Forum tersebut berlangsung secara dalam talian melalui laman Facebook ACCIN.

Dr. Maszlee Malik menjadi panel pertama yang mengemukakan pandangannya. Menurut beliau, terdapat dua isu utama dalam perbincangan ini, iaitu bahasa kebangsaan sebagai identiti masyarakat Malaysia dan yang keduanya ialah perpaduan. Katanya lagi, isu ini di Malaysia merupakan satu proses yang sedang berjalan walaupun negara telah mempunyai dasar yang jelas berkaitan dengan bahasa kebangsaan melalui Perlembagaan Persekutuan.

Isu bahasa memerlukan satu debat terbuka manakala dalam isu perpaduan, bahasa bukanlah satu-satunya alat yang membentuk perpaduan kerana banyak negara yang menggunakan bahasa yang sama masih berpecah-belah akibat wujudnya semangat berpuak-puak dalam kalangan masyarakat.

Menurut beliau lagi, sudah tiba masanya ahli politik yang menguasai kerajaan pada masa ini membuat dasar baharu yang berkaitan dengan bahasa kebangsaan terutamanya dalam menjayakan fungsinya sebagai alat perpaduan di negara ini. Hal ini demikian kerana masih banyak pelajar terutamanya pelajar bukan Melayu gagal menguasai bahasa Melayu yang merupakan bahasa kebangsaan negara ini.

Beliau turut menyarankan agar mewujudkan satu libat urus dan mengambil pandangan serta menyakinkan pelbagai golongan seperti golongan muda, golongan korporat dan sebagainya untuk memartabatkan bahasa Melayu sebagai bahasa kebangsaan.

Sementara itu, Prof. Emeritus Dato’ Dr. Teo Kok Seong pula menyatakan bahawa bahasa Melayu masih gagal menjadi alat perpaduan. Menurutnya, setelah 64 tahun merdeka, tahap perpaduan negara hanya sekadar kesepaduan sosial. Perpaduan yang wujud pada tahap sosial mempunyai tiga ciri penting, iaitu pergaulan terhad untuk sesuatu fungsi sahaja, perkenalan antara kaum hanya sekadar asas sahaja dan saling mencurigai antara kaum. Beliau juga menyeru rakyat Malaysia untuk melihat kembali dasar dalam sistem pendidikan negara agar bahasa mampu menjadi alat penyatu masyarakat.

Kita harus melihat punca Malaysia gagal kerana terbukti bahawa bahasa mempunyai kuasa menyatupadukan masyarakat berbilang kaum dan etnik sebagaimana negara lain seperti di Indonesia dan Jepun.

Tambahnya lagi, pelajar pada hari ini terutamanya kaum bukan Melayu belajar bahasa kebangsaan hanya untuk lulus peperiksaan sedangkan bahasa Melayu perlu dipelajari sebaik-baik mungkin untuk menjadi sebahagian daripada komuniti bahasa Melayu.

Beliau turut menganggap bahawa bahasa Melayu gagal sebagai alat perpaduan di Malaysia kerana wujudnya sekolah vernakular yang menyebabkan pelajar bukan Melayu gagal menguasai bahasa kebangsaan dengan baik. Hal tersebut secara tidak langsung menyebabkan mereka hanya bergaul dalam kalangan kaum mereka sahaja.

Prof. Datuk Seri Dr. Awang Sariyan pula berpendapat bahawa bahasa sememangnya dicipta oleh Allah SWT sebagai satu medium perpaduan. Bahkan keutamaan untuk membina sebuah negara berdaulat mempunyai beberapa asasnya termasuklah dari aspek bahasa. Dasar bahasa negara ini sememangnya telah tersedia cantik namun pelaksanaannya yang masih kurang dalam pelbagai aspek menyebabkan peranannya sebagai alat perpaduan masih kurang berjaya.

Bahasa kebangsaan bukanlah sepenuhnya gagal menjadi alat perpaduan di negara ini tetapi pelbagai faktor seperti Pengajaran dan Pembelajaran Sains dan Matematik dalam Bahasa Inggeris (PPSMI) menyebabkannya kurang berkesan sebagai alat perpaduan.

Beliau berpandangan bahawa bahasa Melayu tidak gagal sepenuhnya sebagai alat perpaduan di negara ini. Dalam isu ini, aspek pemupukan perlu dititikberatkan dalam kalangan masyarakat Malaysia. Menurutnya lagi, kesungguhan untuk memuliakan bahasa Melayu sebagai asas jati diri masih belum cukup kuat dan mencadangkan agar satu penyelidikan berkaitan dengan kedudukan bahasa Melayu dijalankan di negara ini.


Bursa Malaysia Terus Catat Trend Kenaikan

Untuk mendapatkan maklumat terkini, ikuti kami melalui Telegram


IPP Malaysia Meningkat 4.1% pada Mei 2022


Jumlah Trafik Udara Meningkat 83.1% pada Mei 2022

Jumlah RPK pada Mei 2022 mencapai 68.7% daripada paras Mei 2019, sekali gus merupakan prestasi terbaik setakat ini pada tahun 2022 berbanding perjalanan sebelum pandemik COVID-19.

Ketua Pengarah IATA, Willie Walsh menyatakan bahawa “Pemulihan perjalanan terus meraih momentum berikutan orang ramai perlu melakukan perjalanan selepas kerajaan menamatkan sekatan COVID-19 kerana banyak kawasan laluan antarabangsa utama, termasuklah di Eropah dan laluan Timur Tengah-Amerika Utara dibuka selepas sekatan COVID-19 dilonggarkan.


AIM Raih Anugerah Transaksi MyDebit Tertinggi Sektor Kerajaan

AIM berjaya menewaskan beberapa agensi lain atas kecemerlangannya dalam pengurusan kewangan tanpa tunai terutamanya dalam segmen pembayaran balik pinjaman mikro kredit oleh Sahabat Usahawan. AIM berjaya menerima anugerah tersebut buat kali kelima sejak agensi itu memperkenalkan transaksi MyDebit dalam pengurusan kewangannya beberapa tahun lalu.


Harga Ayam Lebih Murah di Putrajaya pada Ogos


Coway Menerima Penarafan AA oleh ESG MSCI

Kuala Lumpur – Coway Co., Ltd., Syarikat Best Life Solution menerima taraf AA dalam penarafan alam sekitar, sosial dan tadbir urus atau environmental, social and governance (ESG) MSCI 2022 bagi tahun kedua berturut-turut selepas penilaian terhadap inisiatif ESG syarikat.

MSCI memberikan penarafan ESG menurut skala daripada AAA (pemimpin) kepada CCC (terendah) berasaskan analisisnya terhadap inisiatif alam sekitar, sosial dan tadbir urus syarikat. Penarafan ESG oleh MSCI merupakan indeks global bagi pelaburan ESG di samping FTSE4Good dan DJSI.

Coway menerima penarafan ESG MSCI kedua tertinggi, iaitu AA yang mengesahkan kedudukan utama syarikat dalam usaha menangani isu-isu ESG bagi industri barangan isi rumah. Penilaian cemerlang ini dicapai, terutamanya dengan tadbir urus korporat dan pengurusan sisa elektronik yang kukuh.

Coway melaksanakan pelbagai inisiatif untuk membuktikan komitmennya kepada alam sekitar, sosial dan tadbir urus. Pada tahun 2006, syarikat tersebut mengumumkan sasaran untuk mencapai pengeluaran karbon bersih sifar menjelang tahun 2050 dan mengurangkan emisi gas rumah hijau sebanyak 50% menjelang tahun 2030. Pada tahun lepas, Coway menubuhkan Jawatankuasa ESG di bawah Lembaga Pengarah untuk melaksanakan pengurusan ESG secara strategik.

Coway melaksanakan pelbagai usaha untuk mengurangkan kesan alam sekitar sepanjang kitaran hayat produk daripada reka bentuk kepada pembangunan, jualan, penyesuaian semula kegunaan dan kitar semula. Inisiatif tersebut termasuk pembangunan produk mesra alam, penggunaan tenaga boleh diperbaharui, program pengambilan semula sisa, dan kitar semula sumber.

Pada tahun 2021, Coway berjaya mengurangkan sebanyak 104.4 tan emisi GHG dengan menjanakan tenaga solar boleh diperbaharui. Coway juga mengitar semula sebanyak 99% sisa yang dihasilkan daripada produk, perkhidmatannya dan perniagaannya menerusi sistem kitar semula dan baik pulih. Di samping itu, langkah menggunakan bahan kitar semula dalam pembangunan produk membawa kesan ketara kepada usaha mengurangkan penggunaan sumber.

Wakil Coway berkata, “Kami melaksanakan pengurusan ESG secara menyeluruh di peringkat syarikat untuk mencapai sasaran kewangan dan juga memenuhi tanggungjawab alam sekitar dan sosial kami. Kami akan terus menambah baik sistem pengurusan ESG kami demi masa depan yang lebih lestari.”

Di samping Penarafan MSCI, Coway juga tersenarai dalam Indeks DJSI World bagi tahun keenam berturut-turut dan dalam Indeks FTSE4Good 2021. Coway menerima Penarafan A ESG daripada Perkhidmatan Tadbir Urus Korporat Korea (KCGS) bagi tahun ketiga berturut-turut pada tahun 2021.

Untuk butiran lanjut, sila layari www.sustainability.coway.co.kr.


Lang International Corporate Titan Awards 2021 Pengiktirafan kepada Perusahaan Cemerlang

Kuala Lumpur – Majlis penganugerahan Lang International Corporate Titan Awards (LICTA) 2021 berlangsung gilang-gemilang pada malam ini di Grand Ballroom, Hotel Intercontinental, Kuala Lumpur.

Majlis berprestij tersebut dirasmikan oleh YB Dato Sri Dr. Haji Wan Junaidi Tuanku Jaafar, Menteri di Jabatan Perdana Menteri (Parlimen dan Undang-undang). Majlis berprestij ini turut dihadiri oleh YB Dato’ Haji Mohd. Rashid Hasnon, Timbalan Yang Dipertua Dewan Rakyat; YBhg. Dato’ Lee Chee Weng, Pengerusi Jawatankuasa Pemilihan LICTA; Dato’ Sri Syed Hussein Al Habshee, Pengerusi SME Corporation Malaysia (SME Corp); Datuk Abang Sallehuddin Abg. Shokeran, Ketua Pengarah Dewan Bahasa dan Pustaka (DBP); dan YB Senator Datuk Seri Zurainah Musa, Ahli Dewan Negara merangkap Pengerusi Perbadanan Kemajuan Filem Nasional Malaysia (FINAS).

Dato Sri Dr. Haji Wan Junaidi menerusi ucapan perasmiannya menyatakan bahawa LICTA ialah jambatan penghubung atau pintu rezeki kepada semua usahawan. Beliau turut menggalakkan lebih banyak usahawan bumiputera menceburi bidang perniagaan dan keusahawanan dan mengambil peluang dengan memanfaatkan penggunaan teknologi digital.

“Kerajaan akan memberikan sokongan yang kuat kepada semua usahawan memandangkan tahun 2021 merupakan tahun krtikal kerana pandemik COVID-19 yang menjejaskan pelbagai sektor di seluruh dunia yang turut menjejaskan golongan usahawan dan perniagaan mereka,“ujar beliau. Tambah beliau lagi:

Era globalisasi ini merupakan cabaran kepada semua usahawan. Oleh hal yang demikian, bagi melestarikan bidang keusahawanan, para usahawan perlu menyahut cabaran ini dengan melakukan reformasi terhadap model perniagaan masing-masing. Hal ini dapat dilakukan dengan memfokuskan persekitaran, sosial dan tadbir urus atau environmental, social, and governance (ESG).

Dalam ucapan alu-aluan pula, Ketua Pengarah DBP, Datuk Abang Sallehuddin Abg. Shokeran mengucapkan tahniah kepada tunjang utama LICTA, YBhg. Dato’ Lee Chee Weng atas usaha beliau menjayakan majlis berprestij, LICTA 2021. Beliau juga mengucapkan syabas kepada para pemenang dan peserta LICTA 2021.

Menurut Datuk Abang Sallehuddin yang juga merangkap Pengerusi Urus Setia LICTA 2021, DBP turut membantu mempromosikan usahawan yang berjaya. Hal ini demikian kerana DBP yakin akan peranan penting dan pengaruh ahli korporat dan usahawan dalam usaha menyebarluaskan penggunaan bahasa Melayu di dalam negara dan di luar negara. Dengan jumlah penutur bahasa Melayu yang tidak kurang daripada 300 juta orang di seluruh dunia, secara tidak langsung berupaya mengangkat nilai ekonomi bahasa Melayu. Beliau turut berharap agar para usahawan menjadikan agenda dan matlamat untuk memperkenalkan Malaysia sebagai sebuah negara berbudaya di luar negara.

Turut hadir dalam majlis tersebut ialah YBhg. Haji Zazali Haron, Pengerusi Eksekutif Suruhanjaya Koperasi Malaysia; Datuk Wira (Dr.) Rosli Mat Hassan, Pengerusi Lembaga Pengarah Institut Koperasi Malaysia;  Tan Sri Dato’ Chang Ko Youn Pengerusi Malaysia Hawker and Trader Foundation (YPPKM); Tuan Rizal Nainy, Ketua Pegawai Eksekutif SME Corporation Malaysia (SME Corp.); Tuan Zaky Moh, Timbalan Ketua Pegawai Eksekutif SME Corp., dan Tuan Yahaya Sani, Pengarah Pembangunan Usahawan Majlis Amanah Rakyat (MARA), Kementerian Pembangunan Luar Bandar.


Dewan Ekonomi Raikan Keunggulan Lang International Corporate Titan Awards 2021

Untuk mendapatkan maklumat terkini, ikuti kami melalui Telegram

Kuala Lumpur – Lang International Corporate Titan Awards (LICTA) 2021 memberikan pengiktirafan kepada perusahaan yang “Cemerlang, Tulen dan Boleh Dipercayai“ dan dijulang sebagai perusahaan “Di Mercu Keunggulan” mengikut kategori dalam bidang masing-masing. Melalui usaha dan pengiktirafan ini, LICTA akan menjadi sumber rujukan yang dipercayai dalam kalangan rakan perniagaan, pelabur, bank, dan sebagainya.

Demikian ucap YB Dato’ Haji Mohd. Rashid Hasnon, Timbalan Yang Dipertua Dewan Rakyat merangkap Penasihat LICTA 2021 dalam majlis penganugerahan LICTA 2021 yang berlangsung malam tadi di Grand Ballroom, Hotel Intercontinental, Kuala Lumpur.

“Saya  mengucapkan tahniah kepada  YBhg. Dato’ Lee Chee Weng, Pengerusi Jawatankuasa Pemilihan LICTA atas usaha beliau untuk menjayakan LICTA 2021. LICTA 2021 yang memasuki tahun keempat penganjurannya akan menjadi sumber rujukan yang dipercayai dalam kalangan rakan perniagaan, pelabur, pihak bank, dan sebagainya.“

“Saya juga mengucapkan syabas kepada para peserta dan pemenang LICTA 2021. LICTA merupakan platform yang mengupayakan sumber yang terdiri daripada mereka yang berpengetahuan tinggi, bermaklumat dan mempunyai hubungan rangkaian korporat dan kerajaan yang jelas dalam usaha membangunkan ekosistem keusahawanan yang lestari.“

Dato’ Haji Mohd. Rashid turut menyentuh Dasar Keusahawanan Nasional (DKN) yang merupakan strategi jangka panjang negara dalam menjadikan Malaysia sebagai sebuah negara keusahawanan (entrepreneurial nation) yang unggul menjelang tahun 2030. Dasar ini akan bertindak sebagai pemangkin pencapaian Malaysia sebagai sebuah negara yang bersatu, makmur, bermaruah dan terus membangun secara mapan dengan pengagihan ekonomi yang lebih adil dan inklusif, seterusnya muncul sebagai paksi ekonomi Asia.

Menurut beliau, penganjuran LICTA merupakan inisiatif yang memberikan impak yang besar dan dilihat sangat relevan dalam menjayakan lima objektif utama DKN. Antara objektif utama DKN termasuklah mewujudkan ekosistem keusahawanan yang holistik dan kondusif bagi menyokong agenda pembangunan sosioekonomi Malaysia yang inklusif, seimbang serta mapan, dan meningkatkan bilangan usahawan negara yang berkualiti, berdaya maju, berdaya tahan, berfikiran global, dan kompetitif.

Dato’ Haji Mohd. Rashid juga mengucapkan tahniah kepada Dewan Bahasa dan Pustaka (DBP) yang turut membantu membuat liputan majlis anugerah yang berprestij itu yang disiarkan melalui pelantar digital, JendelaDBP di laman majalah Dewan Ekonomi yang boleh dilayari di jendeladbp.my.

JendelaDBP merupakan pusat sehenti digital bagi menyebarluaskan maklumat berkaitan dengan bahasa, sastera, penerbitan, ekonomi, sains, teknologi, dan bidang lain dalam usaha memartabatkan penerbitan berbahasa Melayu.

Beliau berharap agar pihak media turut membantu menonjolkan syarikat atau perusahaan yang dijulang sebagai “di mercu keunggulan” dalam bidang masing-masing menerusi penyiaran berita dan ruang-ruang lain sebagai suntikan motivasi, khususnya kepada para usahawan dan penggerak perusahaan tempatan agar sentiasa berdaya saing dan berusaha mencipta kejayaan cemerlang.


17 Syarikat Terima Dana dalam Lang International Corporate Titan Awards 2021

Kuala Lumpur – Lang International Corporate Titan Awards (LICTA) 2021 yang berlangsung malam tadi di Hotel Intercontinental, Kuala Lumpur menyaksikan 11 buah syarikat terpilih menerima dana daripada pihak berwewenang. Cek cura (mock cheque) disampaikan oleh YBhg. Dato’ Sri Syed Hussien Al Habshee, Pengerusi SME Corp.

Syarikat penerima cek cura LICTA 2021, antaranya termasuklah:

Majlis berprestij tersebut dirasmikan oleh YB Dato Sri Dr. Haji Wan Junaidi Tuanku Jaafar, Menteri di Jabatan Perdana Menteri (Parlimen dan Undang-undang). Majlis berprestij ini turut dihadiri oleh YB Dato’ Haji Mohd. Rashid Hasnon, Timbalan Yang Dipertua Dewan Rakyat; YBhg. Dato’ Lee Chee Weng, Pengerusi Jawatankuasa Pemilihan LICTA; Dato’ Sri Syed Hussein Al Habshee, Pengerusi SME Corporation Malaysia (SME Corp); Datuk Abang Sallehuddin Abg. Shokeran, Ketua Pengarah Dewan Bahasa dan Pustaka (DBP);  YB Senator Datuk Seri Zurainah Musa, Ahli Dewan Negara merangkap Pengerusi Perbadanan Kemajuan Filem Nasional Malaysia (FINAS);  YBhg. Haji Zazali Haron, Pengerusi Eksekutif Suruhanjaya Koperasi Malaysia;  Datuk Wira (Dr.) Rosli Mat Hassan, Pengerusi Lembaga Pengarah Institut Koperasi Malaysia;  Tan Sri Dato’ Chang Ko YounPengerusi Malaysia Hawker and Trader Foundation (YPPKM); Tuan Rizal Nainy, Ketua Pegawai Eksekutif SME Corporation Malaysia (SME Corp.); Tuan Zaky Moh, Timbalan Ketua Pegawai Eksekutif SME Corp., dan Tuan Yahaya Sani, Pengarah Pembangunan Usahawan Majlis Amanah Rakyat (MARA), Kementerian Pembangunan Luar Bandar.


LICTA Iktiraf Perusahaan “Di Mercu Keunggulan“

Kuala Lumpur – Lang International Corporate Titan Awards  (LICTA) 2021 yang bertemakan “Di Mercu Keunggulan” berlangsung meriah malam tadi di Hotel Intercontinental Kuala Lumpur.

LICTA 2021 memberikan pengiktirafan kepada perusahaan yang “Cemerlang, Tulen dan Boleh dipercayai“ dan dijulang sebagai perusahaan “Di Mercu Keunggulan” mengikut kategori dalam bidang masing-masing. Melalui usaha dan pengiktirafan ini, LICTA akan menjadi sumber rujukan yang dipercayai dalam kalangan rakan perniagaan, pelabur, bank, dan sebagainya.

LICTA menjadi majlis anugerah berprestij sejak tahun 2018. Perkataan “lang” diambil daripada perkataan Bahasa Melayu, “helang”. L.A.N.G. merupakan akronim bagi lead (memimpin), accelerate (menggalakkan), nurture (memupuk), dan growth (berkembang).

Lagak helang ialah lambang kepada keberanian seperti kata pujangga, “semua burung mencari tempat berlindung ketika hujan, tetapi helang menghindari hujan dengan terbang di atas awan“. Keberanian ialah kunci kejayaan.

LICTA 2021 menyaksikan sebanyak 42 buah syarikat menerima anugerah istimewa mengikut kategori dan bidang perniagaan masing-masing. Penjurian pada kali ini dibuat berdasarkan kuantiti dan kualiti yang memenuhi lima kriteria, iaitu:

Penerima LICTA 2021 adalah seperti yang berikut:


Linguistik Membentuk Kebijaksanaan Akal Budi Melayu

Untuk mendapatkan maklumat terkini, ikuti kami melalui Telegram

Kuala Lumpur – Sebuah wacana yang bertajuk “Linguistik dalam Kehidupan“ telah disiarkan secara dalam talian menerusi Studio Siaran Langsung Media Sosial Dewan Bahasa dan Pustaka (DBP) pada pukul 10.00 pagi tadi. Program ini merupakan anjuran Bahagian Penyelidikan Bahasa, DBP, yang secara khusus membicarakan tentang bidang linguistik secara spesifik. Felo Tamu Institut Alam dan Tamadun Melayu (ATMA), Universiti Kebangsaan Malaysia (UKM), Prof. Dr. Nor Hashimah Jalaludin merupakan pembicara yang dijemput dalam wacana ini manakala Felo Penyeldik ATMA, UKM, Dr. Junaini Kasdan pula bertindak selaku moderator.

Menurut Prof. Dr. Nor Hashimah Jalaludin, linguistik tidak sama dengan bahasa kerana linguistik merupakan ilmu yang membedah apa-apa juga bahasa secara saintifik. Linguistik mempunyai pelbagai peringkat dan bentuk, iaitu teras, aplikasi, mikro, makro dan multidisiplin. Dalam ilmu teras linguistik, terdapat lima elemen yang perlu diketahui, iaitu fonetik, fonologi, marfologi, sintaksis dan semantik. Antara kelima-lima elemen tersebut, semantik merupakan elemen terpenting dalam bidang linguistik.

Lingustik dalam kehidupan kita terbahagi kepada dua, iaitu teras dan aplikasi. Dalam teras, perbincangan akan melibatkan tatabahasa dan teoritis kerana setiap bahasa mempunyai sistemnya yang tersendiri. Aplikasi pula berkaitan dengan kehidupan seharian yang terbahagi kepada aspek semantik dan pragmatik atau yang keduanya pakej linguistik.

Tambah beliau, aspek semantik dan pragmatik pula terdiri daripada makna bukan lisan dan metafora. Penggunaan aspek ini perlu disesuaikan dengan golongan yang ingin berkomunikasi kerana pemahaman seorang kanak-kanak berbeza daripada seorang dewasa dan begitulah juga sebaliknya.

Untuk memahami maksud dan makna dalam metafora yang ada dalam peribahasa pula, simpulan bahasa dan pantun memerlukan seseorang itu untuk mengasah mindanya. Kegagalan mentafsirkan makna metafora itulah yang membuatkan serangkap pantun pernah menjadi polemik di negara. Pakej linguistik pula berkaitan dengan aspek leksikografi atau perkamusan. Dalam perkamusan dan peristilahan pula memerlukan individu itu mengetahui tentang fonetik, fonologi, morfologi dan semantik selain peluasan makna. Peluasan makna sangat penting kerana evolusi bahasa sentiasa berlaku.

Menurut beliau lagi, penggunaan bahasa yang betul sangat penting untuk pemahaman dan keyakinan masyarakat. Dalam kes COVID-19, pada mulanya istilah yang digunakan hanyalah menggunakan bahasa Inggeris. Namun begitu, setelah kes menular dalam kalangan komuniti, Kementerian Kesihatan Malaysia mula menggunakan bahasa Melayu bagi menggantikan istilah bahasa Inggeris tersebut dalam usaha memberikan kesedaran kepada masyarakat betapa bahayanya wabak ini. Bahkan dialek yang merupakan salah satu daripada unsur linguistik digunakan dalam usaha menggalakkan masyarakat untuk mendapatkan vaksinasi di negara ini.

Pandemik yang berlaku di negara kita menyebabkan ada beberapa perkataan yang mengalami peluasan makna. Antaranya termasuklah perkataan “kayangan”. Jika mengikut ilmu semantik dan perkamusan, “kayangan“ telah meluas maknanya dan bukan hanya tertakluk kepada golongan istana semata-mata bahkan merujuk orang yang banyak wang dan yang banyak kuasa. Bendera putih pula dikibarkan oleh orang yang terdesak memerlukan bantuan semasa pandemik.

Menurut beliau lagi, semantik juga menekankan cara dan peraturan bagi yang ingin berkomunikasi. Seseorang itu perlu memastikan ujaran atau percakapannya ringkas, tepat dan padat bagi membolehkan pendengar memahami maklumat yang ingin disampaikan. Jika berlakunya percanggahan dalam ujaran akan menyebabkan kualiti penyampaian sesuatu maklumat itu diragui.

Tambah beliau, linguistik sebenarnya merupakan satu bidang yang boleh dimultidisiplinkan dengan pelbagai bidang lain seperti sejarah, perubatan, geografi, psikologi dan pelbagai lagi. Contohnya, dialek Negeri Sembilan di Kampung Lukut, Kota Tinggi yang menunjukkan bagaimana faktor sejarah, perantauan dan sosiobudaya menyebakan meluasnya dialek tersebut ke Johor.

Beliau turut menyatakan bahawa bahasa ialah alat komunikasi tetapi linguistik pula ialah ilmu yang membedah bahasa. Jika mengetahui tentang ilmu linguistik, seseorang itu boleh menjelaskan dan mentafsirkan bahasa dengan lebih bernas.


Pertanian Pintar Penyelesaian kepada Sekuriti Makanan

Kuala Lumpur  – Menteri Sains, Teknologi dan Inovasi, YB Dato’ Sri Dr. Adham Baba hari ini telah mempengerusikan Sesi Libat Urus Pertanian Pintar (Smart Farming) bersama-sama pemegang taruh yang terdiri daripada wakil Kementerian Sains, Teknologi dan Inovasi, jabatan, agensi, dan pihak industri.

Sebelum ini, Kementerian Sains, Teknologi dan Inovasi (MOSTI) mengenal pasti sebanyak 27 penyelesaian teknologi agropertanian yang tersedia untuk diperluaskan dan satu perbincangan dengan Kementerian Pertanian dan Industri Makanan (MAFI) telah diadakan di MOSTI pada 28 Jun 2022. Antara kekangan yang dikenal pasti termasuklah kos penggunaan teknologi yang tinggi dan pengadaptasian serta kadar penggunaan teknologi yang rendah oleh petani dan peladang.

Sejak memulakan inisiatif Bilik Gerakan Penyelesaian Teknologi MOSTI pada 10 Jun 2022, sebanyak 12 siri pertemuan dan mesyuarat telah diadakan dalam tempoh satu bulan bersama pemegang taruh dan pemain industri pertanian di beberapa lokasi yang bertujuan memperoleh maklum balas berhubung dengan teknologi yang boleh membantu menangani isu sekuriti makanan negara.

Dato’ Sri Dr. Adham berkata, “Sesi libat urus yang diadakan pada hari ini bertujuan mendapatkan maklum balas daripada pemegang taruh smart farming berhubung dengan beberapa penyelesaian teknologi yang boleh diguna pakai dan memperincikan lagi kaedah adaptasi bagi mengatasi masalah sekuriti makanan yang dihadapi oleh komuniti atau masyarakat umum. Penyelesaian ini juga menyasarkan skala kecil, kos penggunaan teknologi yang rendah dan sederhana serta pengaplikasiannya oleh penduduk bandar yang berhadapan dengan isu kekangan ruang dan tanah bagi tujuan pertanian.”

Tambah beliau lagi, “Dengan teknologi, kita mengubah keadaan dan menambah keupayaan. MOSTI sentiasa terbuka menerima pelbagai bentuk inovasi yang dapat membantu petani dan penternak kerana manfaatnya adalah untuk rakyat.”


Merancakkan Jualan Murah

Putrajaya – Program Jualan Malaysia (PJM) merupakan inisiatif pemulihan ekonomi kerajaan khusus bagi sektor peruncitan kesan daripada pandemik COVID-19. Melalui inisiatif PJM yang mula dilaksanakan pada tahun 2020, sektor peruncitan di Malaysia mula menunjukkan pemulihan dan pertumbuhan yang memberangsangkan secara berperingkat.

Kementerian Dalam Negeri dan Hal Ehwal Pengguna (KPDNHEP) sedang melaksanakan sebanyak lapan Program Utama PJM bermula dari bulan Januari hingga Disember 2022, dengan menawarkan jualan murah yang merangkumi Segmen Musim Perayaan, Segmen Jualan Mega dan Jualan Akhir Tahun dan Segmen Jualan Khusus di seluruh negara dan menyasarkan capaian nilai jualan sektor peruncitan sebanyak RM 500 bilion bagi tahun 2022.

PJM  mendapat sokongan yang amat baik daripada peniaga dan pemain industri peruncitan yang merekodkan sebanyak 7035 Notis Jualan Murah (NJM) yang dikeluarkan kepada 210 491 buah premis perniagaan  sepanjang separuh tahun pertama 2022 di seluruh negara. Jumlah ini adalah lebih tinggi berbanding dengan 180 756 buah premis yang mengadakan jualan murah pada tahun 2019.

Bagi merancakkan lagi jualan murah, KPDNHEP akan melaksanakan Cabutan Bertuah “Belanja dan Menang” PJM 2022 bagi mengekalkan momentum pertumbuhan sektor peruncitan yang merupakan satu daripada penyumbang utama ekonomi negara dan disasarkan merancakkan lagi aktiviti jualan sektor peruncitan secara fizikal di Malaysia dalam tempoh persekitaran ekonomi dan tekanan inflasi yang mencabar.

Yang Berhormat Dato’ Rosol bin Wahid, Timbalan Menteri Perdagangan Dalam Negeri dan Hal Ehwal Pengguna menyempurnakan Majlis Prapelancaran Cabutan Bertuah “Belanja dan Menang” PJM 2022 di pusat beli-belah IOI City Mall, Putrajaya.

Cabutan bertuah ini akan diadakan dari bulan Ogos 2022 hingga Disember 2022 dengan enam siri cabutan bersegmen dan satu cabutan utama. Semua warganegara Malaysia (pengguna) yang berumur 18 tahun dan ke atas layak untuk menyertai Cabutan Bertuah “Belanja dan Menang”  PJM 2022.

Penyertaan ini berdasarkan pembelian minimum sebanyak RM100.00 dalam satu resit dan mengemukakan penyertaan melalui pautan pada aplikasi mudah alih MySales Tracker yang dibangunkan oleh KPDNHEP dengan perincian yang akan dimaklumkan semasa pelancaran rasminya kelak.

Pengguna berpeluang untuk memenangi hadiah menarik, antaranya termasuklah:

Tiada had penyertaam PJM 2022 dan semua penyertaan yang diterima dengan lengkap pada semua enam cabutan bertuah bersegmen ini layak secara automatik menyertai cabutan utama yang dijadualkan berlangsung pada bulan Disember 2022.

Orang ramai dipelawa untuk dipelawa untuk menyertai cabutan bertuah bersegmen ini melalui perincian yang akan dimaklumkan melalui semua media sosial KPDNHEP/cetak/ elektronik.

Untuk sebarang pertanyaan lanjut, pihak pemain industri dan orang ramai boleh menghubungi Sekretariat Perdagangan Pengedaran dan Industri Perkhidmatan (SPIP) di talian utama 03- 8882 5881/5905 atau melalui e-mel kepada [email protected]


Pameran Francais Terbesar di Asia Tenggara

Untuk mendapatkan maklumat terkini, ikuti kami melalui Telegram

Kuala Lumpur – Pameran dan Persidangan Francais Antarabangsa Malaysia (PPFAM) 2022 akan diadakan dari 8 hingga 10 September 2022 di Pusat Konvensyen Kuala Lumpur, Kuala Lumpur. Pengisian program selain pameran dan persidangan, termasuklah pemadanan perniagaan dan bengkel perniagaan francais.

Pameran ke-29 pada tahun ini merupakan satu-satunya pameran francais terbesar di Asia Tenggara dengan rekod penganjuran selama 28 tahun. Pameran ini mendapat sokongan sepenuhnya Kementerian Perdagangan Dalam Negeri dan Hal Ehwal Pengguna (KPDNHEP), Perbadanan Pembangunan Luar Malaysia (MATRADE) dan badan francais antarabangsa, iaitu World Franchise Council (WFC) dan ASMJ Pacific Franchise Confederation (APFC).

PPFAM menjadi platform penting kepada para pempamer dan peserta untuk meneroka peluang perniagaan, meluaskan rangkaian perniagaan dan mendapatkan rakan niaga yang berpotensi; meningkatkan pengetahuan berkaitan dengan francais dalam Persidangan Francais Antarabangsa Malaysia; menyertai bengkel perniagaan francais secara percuma, dan bersemuka serta berbincang mengenai tawaran pakej perniagaan francais pilihan di Permodalan Perniagaan.

Individu yang berminat untuk menyertai PPFAM 2022 boleh mendapatkan maklumat lanjut dengan menghubungi nombor telefon: 03-62414141 atau e-mel: [email protected]


IRDA Catat RM13 Bilion Pelaburan Komited

Kuala Lumpur – Pihak Berkuasa Wilayah Iskandar Malaysia atau Iskandar Regional Development Authority (IRDA) sejak penubuhannya, merekodkan sebanyak RM219 bilion yang sebanyak 60% (hampir RM221 bilion) daripadanya adalah pelaburan domestik dan selebihnya RM148 bilion daripada pelaburan asing.

YAB Perdana Menteri Malaysia, Dato’ Sri Ismail Sabri Yaakob mengumumkan bahawa bagi tahun ini, hingga bulan Jun 2022, Iskandar Malaysia mencatatkan sebanyak RM13 bilion pelaburan komited, sebanyak RM6 bilion daripadanya direalisasikan. Jumlah yang dicatatkan ini membuktikan pelabur asing semakin yakin untuk melabur di Malaysia. Sebanyak lebih RM10 bilion bakal dijanakan oleh pelaburan asing di wilayah ini untuk pembangunan pusat data (data centre).

“Pelaburan asing akan memberikan pertambahan peluang pekerjaan untuk Keluarga Malaysia. Secara keseluruhannya, lebih 6000 orang Keluarga Malaysia di wilayah ini mendapat manfaat secara langsung daripada semua inisiatif sosioekonomi yang dijalankan,“ kata beliau.

Menurut Dato’ Sri Ismail Sabri, IRDA turut merangka Strategi Pertanian Moden dalam mengukuhkan agenda Sekuriti Makanan. Pembangunan teknologi 5G yang merupakan komponen sokongan utama Pertanian Moden disegerakan di Kawasan Iskandar Malaysia bagi menangani isu bekalan makanan dalam negara. Hal ini sejajar dengan agenda kerajaan yang memberikan penekanan kepada sekuriti makanan melalui peruntukan Rancangan Malaysia Ke-12 (RMK-12). Pertanian Moden Iskandar Malaysia ini bakal menjenamakan IRDA sebagai “Agrifood Hub” Malaysia.

“IRDA juga sedang merangka Draf Pelan Pembangunan Komprehensif Iskandar Malaysia 2022–2030 yang bakal menjadikan wilayah ini sebagai satu tunjang utama menjanakan ekonomi negara dengan berkonsepkan pembangunan mampan dan berdaya tahan terhadap ketidaktentuan, kejutan dan tekanan masa depan. Pembangunan di wilayah ini amat penting bagi menjamin kesejahteraan Keluarga Malaysia secara inklusif dan menyeluruh,“ ujar beliau.


MOSTI Perkasakan Teknologi Baharu Industri Agrikomoditi

Kuala Lumpur  – Kementerian Sains, Teknologi dan Inovasi(MOSTI) hari ini menyatakan komitmen dan sokongan untuk memperkasakan pembangunan teknologi baharu dalam industri agrikomoditi dan mengajak syarikatteknologi tempatan untuk meneroka dana-dana yang disediakan bagi mempercepatkan penyelidikan dan pembangunan (R&D) serta pengkomersialan.

Menteri Sains, Teknologi dan Inovasi, YB Dato’ Sri Dr Adham Baba dalam ucapannya
pada Ekspo dan Sidang Kemuncak Agrikomoditi Antarabangsa Malaysia (MiACES)
2022 anjuran Kementerian Perusahaan Perladangan dan Komoditi (KPPK) berkata,
“MOSTI telah menganjurkan program latihan upskilling deeptech and future skills bagi
membantu industri mendapatkan pekerja yang berkredibiliti dan mempunyai
kemahiran kompeten selain membangunkan kapasiti pekerja menerusi pendedahan
kepada keperluan sebenar industri.”

Tambah YB Dato’ Sri Dr Adham Baba, program ini bertujuan membantu Keluarga Malaysia yang mempunyai latar belakang kemahiran sains, teknologi dan inovasi, khususnya di kalangan mereka yang hilang pekerjaan berikutan terkesan dengan pandemik untuk kembali bekerja dan seterusnya menjana pendapatan.MOSTI dengan kerjasama agensi-agensi di bawahnya seperti Malaysian Research Accelerator Technology and Innovation (MRANTI) dan Malaysian Technology Development Corporation (MTDC) akan bekerjasama dan menyokong KPPK serta pemain industri agrikomoditi. Perkara ini dapat dilakukan menerusi proses transformasi dan adaptasi teknologi, penyelidikan dan  pembangunan serta pengkomersialan teknologi yang MOSTI yakini dapat membantu menambah baik industri.

Sehubungan dengan  itu, syarikat korporat serta peladang dan pekebun kecil dialu-alukan
untuk berinteraksi dengan agensi-agensi di bawah MOSTI dan juga syarikat teknologi
yang disokong oleh MOSTI bagi mendapatkan bantuan serta sokongan yangdisediakan.

Pada masa yang sama, MOSTI turut menjemput ekosistem perladangan dan komoditi
untuk tampil mendapatkan sebarang khidmat nasihat berhubung penyelesaian
teknologi yang ditawarkan untuk diguna pakai secara meluas bagi peladang dan
pekebun kecil tempatan.

MIACES 2022 yang dirasmikan semalam oleh Perdana Menteri, YAB Dato’ Sri Ismail
Sabri bin Yaakob, berlangsung selama tiga hari bermula 26 hingga 28 Julai 2022
di Pusat Perdagangan dan Konvensyen Antarabangsa Malaysia (MITEC), Kuala
Lumpur melibatkan penyertaan daripada 39 buah negara dan lebih 350 syarikat
antarabangsa.

Ekspo dan sidang kemuncak ini menampilkan produk-produk komoditi, perkhidmatan
dan teknologi perladangan terkini di bawah satu bumbung. Pelbagai acara lain turut
dianjurkan antaranya persidangan, perbincangan meja bulat, mesyuarat business to
business (B2B) dan malam anugerah berprestij bagi menghargai sumbangan pemain
industri agrikomoditi.

MIACES 2022 dilihat sebagai medium memperkukuhkan rangkaian kerjasama antara
pemain agrikomoditi bagi membina rangkaian urus niaga serta meneroka potensi
pelaburan dalam sektor agrikomoditi. Ia juga membuka ruang dan potensi bagi pemain
industri menembusi pasaran antarabangsa dalam persekitaran perniagaan yang
kondusif.

Untuk maklumat lanjut MIACES 2022, boleh layari: myagricommodity.com


MYHackathon 2022 Fokus Pemulihan Ekonomi Negara

Untuk mendapatkan maklumat terkini, ikuti kami melalui Telegram

Kuala Lumpur – Kementerian Sains, Teknologi dan Inovasi (MOSTI) meneruskan misi mencari penyelesaian dan inisiatif berinovasi yang dapat memberi manfaat kepada Keluarga Malaysia menerusi pelancaran program MYHackathon 2022. MYHackathon 2022 adalah kesinambungan acara MYHackathon 2020 yang diperkenalkan oleh Cradle Fund Sdn. Bhd. (Cradle) iaitu agensi di bawah MOSTI dan merupakan satu inisiatif program MYStartup. Ia merupakan platform yang diwujudkan untuk para techpreneurs, inovator, jurutera perisian dan rakyat Malaysia bagi menghasilkan idea penyelesaian yang berinovasi serta berteknologi untuk membantu menambah baik perkhidmatan awam.

Menurut Menteri Sains, Teknologi dan Inovasi, YB Dato’ Sri Dr. Adham bin Baba, MYHackathon Edisi 2022 akan memberi tumpuan kepada pencarian penyelesaian kepada proses pemulihan ekonomi negara. “MYHackathon 2022 adalah platform terbaik yang menyediakan peluang bagi syarikat-syarikat start-up, perusahaan tempatan, mahupun individu untuk menawarkan penyelesaian berteknologi dalam menambah baik kualiti penyampaian Kerajaan, seterusnya mengetengahkan idea dan inovasi masing-masing untuk dikomersialkan,” kata beliau.

Tambah beliau, “Program MYHackathon 2022 ini juga secara tidak langsung berkait rapat dengan krisis sekuriti makanan yang mendapat perhatian khas Duli Yang Maha Mulia Sri Paduka Baginda Yang di-Pertuan Agong agar krisis ini ditangani segera. Usaha menangani isu krisis sekuriti makanan ini menjadi lebih bermakna jika rakyat turut berganding bahu dan sepakat untuk mengetengahkan penyelesaian berlandaskan teknologi.” Peranan yang dimainkan oleh teknologi dan inovasi serta barisan start-up yang kreatif dilihat mampu memberi penyelesaian yang bernas kepada isu sekuriti makanan tersebut. Dengan tema “Hackathon Nasional Untuk Malaysia yang Inklusif”, program yang bermula pada bulan Julai 2022 ini terdiri daripada dua kohort yang setiap fasa bakal mempunyai, secara minimum, lima pernyataan masalah.

Kohort pertama program MYHackathon 2022 telah berjaya menarik hampir 300 penyertaan daripada segenap lapisan masyarakat dari seluruh negara termasuklah individu, inovator tempatan, graduan universiti dan syarikat start-up. Para peserta akan bekerjasama dengan kementerian-kementerian dan agensi-agensi terpilih bagi mengetengahkan penyelesaian atau solusi bagi pernyataan masalah merangkumi pelbagai keperluan dan cabaran yang dihadapi oleh pihak Kerajaan. Cradle mensasarkan sebanyak 600 penyertaan melalui dua kohort yang pemenang bakal menerima geran permulaan bernilai sehingga RM250 000.00 dan bimbingan secara one-to-one untuk melaksanakan pembangunan projek rintis bagi tempoh 12 bulan.

MOSTI turut memperkenalkan satu kategori khas, iaitu Anugerah Khas Menteri MOSTI. Pemenang akan dipilih oleh panel yang terdiri daripada pengurusan kanan Cradle dan pengurusan tertinggi MOSTI sebelum diangkat untuk penilaian akhir. Pihak Cradle mengundang Keluarga Malaysia secara amnya untuk turut serta dalam program MYHackathon 2022 ini. Untuk maklumat lanjut mengenai ekosistem start-up Malaysia, program-program yang bakal dianjurkan Cradle dan juga maklumat berkaitan, boleh layari www.mystartup.gov.my.


Mengendalikan Ketidaktentuan dengan Pelaburan Terjamin

Kuala Lumpur – Selepas kelonggaran dasar monetari untuk suatu tempoh yang panjang, peningkatan kadar faedah global sememangnya tidak dapat dielakkan lagi. Keadaan ini turut didorong oleh kebimbangan disebabkan oleh peningkatan kadar inflasi, konflik geopolitik dan kenaikan harga bahan api yang semuanya berkait rapat. Dengan rata-rata pasaran di seluruh dunia kian menerima tempias peningkatan inflasi ini, konflik bersenjata antara Rusia dengan Ukraine memburukkan lagi keadaan ekoran peningkatan harga bahan api serta gangguan rantaian bekalan global.

Mempertimbangkan keadaan ekonomi global dan serantau, Bank Negara Malaysia (BNM)  meningkatkan Overnight Policy Rate (OPR) sebanyak 50 mata asas (bps) kepada 2.25% sejak bulan Mei 2022 sejajar dengan kitaran pengetatan dasar monetari global bagi membendung peningkatan inflasi.

Dalam keadaan serba tidak menentu ini, adalah amat penting kepada para pelabur agar mempelbagaikan pelaburan mereka untuk mengekalkan kestabilan portfolio. Funding Societies, platform pembiayaan digital perusahaan kecil dan sederhana (PKS) terbesar di Asia Tenggara, komited menawarkan pelbagai produk pelaburan berisiko rendah menerusi platformnya bagi membantu para pelabur meraih pulangan konsisten menerusi produk seperti pembiayaan peniaga (dealer financing) dan Guaranteed Investment Notes (GIN)) serta pelbagai produk lain yang dalam perancangan.

Ketua Negara, Funding Societies Malaysia, Chai Kien Poon, berkata, “Kami sentiasa menginovasi bagi menawarkan lebih banyak produk pelaburan yang menepati keperluan objektif pelaburan dan tahap risiko yang berbeza. Sebagai contohnya, dengan perkembangan semasa ekonomi global dan potensi limpahan impaknya terhadap pasaran tempatan, Nota Pelaburan Terjamin (GIN) kami menawarkan pulangan lebih konsisten (walaupun dengan kadar lebih rendah berbanding dengan GIN yang lain) –  pelabur akan dilindungi daripada risiko pinjaman tidak dibayar balik atau mungkir pembayaran yang dilindungi oleh entiti penjamin yang dilantik – menarik minat para pelabur yang lebih berwaspada bagi tempoh jangka pendek hingga jangka sederhana. Kami  memperkenalkan GIN semasa kemuncak pandemik COVID-19 dan  mendapat sambutan memberangsangkan daripada para pelabur.”

“Dengan pengenalan GIN, kami dapat memenuhi tiga objektif, iaitu (1) menyediakan lebih banyak peluang pelaburan bagi mempelbagaikan portfolio para pelabur kami, (2) menawarkan produk pelaburan berisiko rendah bagi pelabur yang mempunyai objektif pelaburan dan tahap risiko berbeza, dan (3) terus menyediakan penyelesaian pembiayaan kepada lebih banyak lagi PKS di Malaysia bagi memenuhi keperluan modal perniagaan mereka,” tambah Chai.


Peluang kepada Pelabur Hanya RM100.00

Kuala Lumpur – Dengan produk Guaranteed Investment Notes (GIN) Funding Societies, para pelabur berpeluang memanfaatkan portfolio pelaburan tambahan yang mengekalkan modal mereka, dan pada masa yang sama, memberikan pulangan. Dengan pelaburan minima sebanyak RM100.00 bagi setiap nota pelaburan, pelabur GIN berpeluang meraih pulangan bersih hingga 6% setahun sebelum yuran.

Sejak mula diperkenalkan pada bulan Mac 2021, Funding Societies berjaya meraih lebih daripada RM75 juta dalam bentuk agihan pembiayaan yang merangkumi lebih daripada 1000 nota GIN yang telah memanfaatkan hampir 1200 perusahaan kecil dan sederhana (PKS).

Funding Societies merupakan sebuah pengendali pasaran diiktiraf (RMO) yang berdaftar dengan Suruhanjaya Sekuriti Malaysia dan beroperasi di beberapa negara Asia Tenggara termasuk Singapura, Indonesia, negara Thai, dan Vietnam. Sejak penubuhannya, platform digital tersebut berjaya mengagihkan lebih RM10 bilion merangkumi lebih daripada 5 juta perjanjian pembiayaan di seluruh rantau.

Bersempena dengan sambutan Hari Kebangsaan dan Hari Malaysia akan datang, Funding Societies akan mengadakan promosi untuk GIN.

Layari https://fundingsocieties.com.my/promotions untuk maklumat lanjut tentang promosi terkini. Layari https://fundingsocieties.com.my/guaranteed-investment untuk mendapatkan maklumat lanjut tentang GIN.


Penulisan Kreatif Menjanakan Ekonomi Negara

Kuala Lumpur – Ekonomi kreatif berkembang amat pesat era kini dan bidang penulisan kreatif yang menjadi fokus perbincangan yang bertajuk “Penulisan Kreatif Jana Kognitif Pembaca” melalui slot Cakna Bahasa di BERNAMA Radio yang diterajui DJ Hanee.

Program yang berlansung pada petang ini menampilkan Puan Rabi’ahtuladawyah Md Saleh, Perancang Bahasa di Dewan Bahasa dan Pustaka (DBP), Kuala Lumpur.

Beliau yang merupakan karyawan dalam bidang penulisan kreatif lebih daripada dua dekad sebelum menyertai DBP berkongsi pengalaman beliau tentang cara bidang ekonomi kreatif menyumbangkan kepada pendapatan negara, iaitu kira-kira RM33 bilion pada tahun 2020.

Menurut beliau, pada tahun 2019, Perbadanan Harta Intelek (MyIPO)menerima sejumlah hampir 24 000 permohonan hak cipta dan karya sastera yang mencatatkan jumlah tertinggi diikuti dengan karya seni dan filem.

Menurut beliau lagi tanpa disedari oleh umum, daripada penulisan atau hasil karya dalam industri kreatif boleh memberikan kesan yang besar kepada norma budaya tempatan. Hal ini berlaku jika karya dalam apa-apa jua bentuk yang dihidangkan atau dikeluarkan untuk pasaran tempatan tidak mengambil kira sentiviti masyarakat, agama dan budaya. Oleh hal yang demikian beliau menyarankan agar para karyawan serta para penulis bertanggungjawab dengan setiap karya yang dihasilkan.

Dalam slot tersebut Puan Rabi’ahtuladawyah turut mempromosikan majalah terbitan DBP, iaitu Dewan Ekonomi, Ogos 2022 dan buku-buku berkaitan dengan penulisan kreatif yang diterbitkan oleh DBP.


Soalan Lazim Cukai Korporat di Portal LHDN

Untuk mendapatkan maklumat terkini, ikuti kami melalui Telegram

Kuala Lumpur –  Lembaga Hasil Dalam Negeri Malaysia (HASiL) ingin memaklumkan bahawa soalan-soalan Lazim Tax Corporate Governance Framework (TCGF) dan Tax Corporate Governance Guidelines (TCGG)  dimuat naik di portal rasmi HASiL bagi rujukan pembayar cukai dan pihak yang berkepentingan.

HASiL juga memuat naik TCG Guidelines yang telah dikemas kini hingga 27 Julai 2022 bertujuan memperincikan isi kandungannya selari dengan ekspektasi HASiL dan amalan terbaik dalam pelaksanaan Program TCGF. Semua dokumen ini boleh diakses serta dimuat turun dengan mengikut langkah mudah seperti yang berikut:

TCGF ini juga diperkenalkan sebagai asas kepada HASiL dan pembayar cukai untuk membangunkan dan mengekalkan hubungan kerja yang lebih terbuka dalam memastikan proses pematuhan percukaian adalah adil dan efektif. Maklum balas serta pertanyaan lanjut berkaitan dengan TCG, boleh dimajukan kepada HASiL melalui e-mel khas: [email protected]

Sebarang pertanyaan serta maklum balas berkaitan dengannya boleh dimajukan kepada HASiL melalui:


Biasakan yang Betul untuk “Ialah” dan “Adalah”

Kuala Lumpur – Kerap kali berlaku kekeliruan dalam kalangan pengguna bahasa Melayu yang hingga kini masih belum dapat membezakan penggunaan perkataan “ialah” dan “adalah” dalam penulisan. Atas kesedaran tersebut, bagi membantu meningkatkan kefahaman orang ramai, BERNAMA Radio melalui slot Cakna Bahasa yang dikelolakan oleh Nazira Noran telah mengundang Encik Abdul Ghani Abu, Ketua Editor Bahagian Buku Sekolah, Dewan Bahasa dan Pustaka, untuk berkongsi maklumat tersebut.

Menurut beliau, perkataan “ialah” dan “adalah” ialah kata pemeri yang bermaksud unsur yang menjadi pemerihal kepada predikat antara subjek dengan frasa utama dalam predikat (Tatabahasa Dewan Edisi Ketiga). Kata pemeri “ialah” merupakan pemerihalan secara persamaan antara subjek dengan predikat manakala kata pemeri “adalah” merupakan huraian tentang subjek oleh predikat.

Tambahnya lagi,  kata pemeri “ialah” mesti hadir di hadapan frasa nama. Contohnya, “Dalam terjemahan komunikatif, yang mustahak ialah mesej yang hendak disampaikan”. Kata “ialah” juga boleh digunakan di hadapan kata “bahawa” dan kata hubung “yang”, iaitu berfungsi sebagai frasa nama.

Kata pemeri “adalah” pula hadir di hadapan frasa adjektif dan frasa sendi nama. Contoh frasa adjektif adalah seperti “besar” dan “kecil” manakala frasa sendi nama seperti untuk “di” dan “pada”. Contohnya, “Makanan seimbang adalah baik untuk kesihatan badan”.

Penggunaan kata “adalah” dalam ayat pula adalah untuk menghubungkan objek ayat dan predikat ayat dengan memberikan keterangan berkenaan dengan subjek yang disebut sebelumnya. Kata lain bagi menjelaskan penggunaan adalah dalam ayat semasa lisan mahupun tulisan (kata “adalah” ini menunjukkan penerangan).

Kata pemeri sebenarnya amat terhad penggunaannya dan kurang digalakkan dalam pembentukan ayat dalam bahasa Melayu. Yang perlu diingati bahawa kata pemeri “ialah” memerihalkan persamaan manakala kata pemeri “adalah” pula memberikan keterangan. Dengan kefahaman ini dapat membantu kita untuk tidak membazirkan perkataan (lewah) dalam penulisan atau pertuturan yang kerap berlaku dalam kalangan masyarakat.

Beliau turut berharap agar perkongsiannya itu sedikit banyak dapat membantu masyarakat untuk lebih memahami bahasa kebangsaan dengan lebih baik dan dengan lebih terperinci. Para pengguna bahasa juga dialu-alukan untuk memiliki buku Tatabahasa Dewan Edisi Ketiga untuk rujukan pada masa akan datang.


Eksport Malaysia Lebih Berdaya Saing dengan Kenaikan Faedah AS


Sistem Perbankan Malaysia Terus Mengekalkan Mudah Tunai yang Sihat


Program Alibaba LiveNOW 2022 Latihan e-niaga kepada 300 Rakyat Malaysia

Kuala Lumpur – Kumpulan Alibaba (“Alibaba”) menutup Program Latihan LiveNOW (“LiveNOW”, “Program”) dengan jayanya pada tahun ini, sekali gus melengkapkan 293 orang rakyat Malaysia merentas sesi bahasa Inggeris, bahasa Melayu dan bahasa Mandarin dengan kemahiran asas strim langsung dan pembikinan video Pemimpin Pendapat Utama (Key Opinion Leader, “KOL”) untuk meraih pelbagai potensi peluang dalam bidang e-niaga interaktif. Dikendalikan menerusi kerjasama dengan rakan kongsi latihan khas MODEN KOL Academy dan disokong oleh Perbadanan Pembangunan Sumber Manusia (HRD Corp), MYNIC Berhad, Perbadanan Teknologi Maklumat dan Ekonomi Digital Selangor (Sidec) dan Perbadanan Pembangunan Belia Pulau Pinang (PYDC), edisi kedua LiveNOW sekali lagi menjadi inisiatif tanggungjawab sosial korporat oleh Kumpulan Alibaba yang dikhususkan kepada masyarakatMalaysia.

Program latihan Alibaba LiveNOW merupakan inisiatif tanggungjawab sosial korporat yang diwujudkan secara eksklusif untuk Malaysia dan ditaja sepenuhnya oleh Kumpulan Alibaba. Kali pertama diperkenalkan pada tahun 2020, program ini bertujuan meningkatkan kemahiran dan melatih semula rakyat Malaysia, selain membantu mereka untuk meraih potensi peluang dalam dunia e-niaga interaktif.

Program ini menyasarkan terutamanya individu yang berminat untuk membangunkan kerjaya dalam strim langsung e-niaga atau pembikinan video, serta pemilik perniagaan yang berhasrat untuk meraih manfaat daripada alat pemasaran e-niaga interaktif bagi menggalakkan pertumbuhan perniagaan mereka.

Berdasarkan asas latihan strim langsung KOL yang dicakup oleh edisi 2020, program LiveNOW pada tahun ini merangkumi komponen pembikinan video dalam talian memandangkan wujudnya peningkatan dalam penggunaan video pendek sebagai medium pemasaran sejak beberapa tahun kebelakangan ini.

Semasa sesi latihan dalam talian selama tiga hari secara percuma yang dikendalikan dalam bahasa Inggeris, bahasa Melayu dan bahasa Mandarin, peserta memperoleh peluang untuk belajar daripada pelbagai sesi perkongsian yang dihoskan oleh KOL tempatan terkenal, termasuklah Kate Ke En, Kartini Ariffin, Jae C, dan Xiao Gu, selain kuliah oleh para pembimbing daripada Taobao, MODEN KOL Academy, Lazada dan rumah pembikinan video tempatan, UNINESS.

“Kami berasa gembira kerana menerima respons yang sangat menggalakkan daripada masyarakat Malaysia pada tahun ini terhadap program LiveNOW kami, sekali gus menunjukkan permintaan yang kukuh terhadap peluang pembinaan keupayaan sedemikian.

Hal ini jelas terbukti dalam era pascapandemik ini ketika banyak orang telah memulakan perjalanan mereka dalam ruang e-niaga. Kami berharap agar program ini bukan sahaja telah memberikan peserta kita pengetahuan yang relevan untuk meneroka arena ini dengan keyakinan menerusi kisah-kisah pembimbing KOL kami bahawa kejayaan bukan tidak boleh diraih jika kita mempunyai keinginan untuk mencapai matlamat kita,” jelas Jess Lew, Pengurus Negara, Tmall Taobao World Malaysia.

“Kami berbesar hati dapat bekerjasama sekali lagi tahun ini dengan Alibaba dan membawa LiveNOW kepada komuniti yang lebih meluas di Malaysia. Sejak beberapa tahun kebelakangan ini, kami menyaksikan permintaan yang semakin berkembang daripada generasi muda untuk menjadi penstriman langsung KOL atau pembikin video, dan kami gembira dapat memanfaatkan pengalaman latihan kami selama bertahun-tahun bagi membantu mereka mempercepat penguasaan kemahiran yang relevan menerusi program ini. Kami berharap mereka akan menerapkan ilmu yang diperoleh dalam perkara yang berfaedah untuk mempertingkat jati diri mereka ke tahap yang lebih tinggi dalam e-niaga,” kata Jerry Hang,

Pengasas MODEN KOL Academy, Billion Tiu, peserta Program Latihan LiveNOW 2022 memberikan pandangan terhadap program Latihan, “Hari ini saya mula memahami sebab trend semasa niaga secara langsung dan video dalam talian berkembang dengan begitu pesat, dan rangkaian komersial menjadi sangat mengagumkan. Membina rangkaian komersial anda dengan melakukan strim langsung merupakan model perniagaan yang berkesan kerana melibatkan modal yang kurang dan risiko yang rendah. Terima kasih Alibaba kerana memberi kami peluang untuk belajar.”

Seorang lagi peserta LiveNOW 2022, Jasmine Ong, berkongsi,  “Saya sering mengagumi keyakinan penstriman langsung dan menyimpan impian untuk menjadi individu yang mampu mengendalikan strim langsung saya sendiri bagi menjual aksesori dan barang kemas sebagai kaedah pemasaran tambahan. Program Latihan Alibaba LiveNOW telah memberi saya kefahaman yang lebih baik tentang sejauh mana hasrat ini dapat dicapai, dan sayamerancang untuk memulakan sesi strim langsung saya sendiri pada waktu terdekat. Terima kasih kerana menganjurkan program ini dan menjadikannya lebih mudah diakses bagi kami untuk menguasai kemahiran pemasaran interaktif!”

Peserta yang telah melengkapkan latihan LiveNOW 2022 layak untuk menyertai Komuniti LazTalent, iaitu kumpulan KOL strim langsung akar umbi Lazada. Di samping itu, mereka juga boleh memohon pakej penjual Lazada baharu untuk menikmati manfaat dan sokongan secara langsung di bawah di bawah Pakej Kickstarter Penjual Baharu Hari-Harimau Lazada Malaysia.

Kali pertama dianjurkan pada tahun 2020, program Latihan sulung LiveNOW menyaksikan penyertaan oleh 200 orang rakyat Malaysia yang berhasrat untuk menjadi penstriman langsung KOL. Dengan berakhirnya edisi 2020, program LiveNOW telah memberikan manfaat kepada hampir 500 orang rakyat Malaysia, sekali gus memperluas matlamat Alibaba untuk membolehkan akses kepada ekonomi digital untuk semua.


Bursa Malaysia Catat Aliran Masuk Asing Sebanyak RM152.9 Juta

Untuk mendapatkan maklumat terkini, ikuti kami melalui Telegram